text:
2 yatichäwi
¿Khitis Diosajja?
1. ¿Kunatsa Diosar yupaychañasa?
Diosaw taqe kuns ina chʼusat lurawayi. Jupajj utjapunitaynawa ukat wiñayatakirakiw utjani (Salmo 90:2). Ukat Biblian suma yatiyäwinakas Jupatwa jutaraki (1 Timoteo 1:11). Jupaw jakañ churawayistu, ukhamajj Juparukiw serviñasa ukat yupaychañasaraki. Apocalipsis 4:11 liytʼäta.
2. ¿Kunjamas Diosajja?
Diosajj wali chʼamani mä ajayuwa, ukhamajj janipuniw khiti jaqes Jupar uñjkaspati, janiw jiwasjam jañchini ukat chʼakhani jaqëkiti (Juan 1:18; 4:24). Ukampis kunjam chuymanis Jupajja, uk luratanakap toqew yatsna. Sañäni: panqaranakasa ukat mojjsa achunakasa wali suma lurtʼatawa, ukanakaw chʼikhi amuyunïtapa ukat munasirïtap uñachtʼayistu. Ukat alajjpachasa, wali chʼamanïtapwa uñachtʼayarakistu. Romanos 1:20 liytʼäta.
Yaqha toqetjja, Biblia liytʼasarakiw Diosar sum uñtʼsna, ukanwa kunjamsa jaqenakar uñji kunanakas Jupar kusisiyi ukat chuyms ustʼayaraki ukanak yatjjatsna, ukat jan waltʼäwinak utjipansa, kunjams Jupajj amuyi ukas qhanañcharakiwa. Salmo 103:7-10 liytʼäta.
3. ¿Diosajj sutinïpachati?
Jesusajj akham sänwa: “Alajjpachankir nanakan Awkejja, sutimajj jachʼañchatäpan” sasa (Mateo 6:9). Cheqansa, Diosajj kunaymanit aytasitawa, ukampis Jupajj mä sutinikiwa. Sapa arurjamaw uka sutejj mayj mayj arsusi. Aymara arunjja, Jehová sasaw arsusi, ukat awisajj “Yavé” sasarakiw arsusi. Bibliajj akham siwa: “Jaqenakan yatipjjañapataki, jumajj “Jehová” sutinïtama, juma sapakiw oraqpachjjaru taqe Munañanïtajja” sasa (Salmo 83:18, NM).
Yaqha Biblianakanjja, Diosan sutip lantejj “Dios” jan ukajj “Tatitu” sasakiw uskupjje. Ukampis Biblia qellqaskäna ukhajja, mä 7.000 kutiw Diosan sutipajj uñstäna. Ukat jaqenakar yatichkasinjja, ukhamarakiw Jesusajj Diosan sutip aytirïna. Juan 17:26 liytʼäta.
4. ¿Diosajj jiwasanakat llakispachati?
Jehová Diosatï munaschistojja, ¿kunatsa tʼaqhesiñanak jan tukjpacha? Diosajj yantʼañatakiw ukham luri sasaw walja jaqenakajj sapjje. Ukampis ukajj janiw cheqäkiti. Santiago 1:13 liytʼäta.
Diosajj janiw munkir jan munkir thakipan sarnaqaykistuti, ukajj sapa maynitäjjewa. Ukampis jiwasatï jupar serviñ ajllsna ukhajja, wali askiniwa (Josué 24:15). Walja jaqenakaw jakäwipamp jan walinak lurapjje, ukatwa tʼaqhesiñanakas utjaraki. Uk uñjasaw Jehová Diosajj wal chuym ustʼayasi. Génesis 6:5, 6 liytʼäta.
Niyakejay Jehová Diosajj wal munaschistojja ukat sum jakasiñas munarakchejja, niyaw jan walinaksa, tʼaqhesiñanaksa chhaqtayani. Ukampis kunatsa tʼaqhesiñanak jan tukjpacha ukjja, 8 yatichäwin sum qhanañchasiskani. 2 Pedro 2:9 ukat 3:7, 13 liytʼäta.
5. ¿Kunjamsa Diosar jakʼachassna?
Jehová Diosajj wal sapa maynit llakisi, ukat oración toqe Jupar jakʼachassna ukwa munaraki (Salmo 65:2; 145:18). Perdonañatakis jankʼakirakiwa. Munañap janis sum phoqchiñanejja, kunjamsa phoqhañatak chʼamachasisktan uk Jupajj sum yati. Ukhamajj pantjasir jaqëkstansa, Jupan amigopasnawa. Salmo 103:12-14 ukat Santiago 4:8 liytʼäta.
Cheqansa, Jehová Diosaw jakäw churistojja, ukhamajj Juparukiw taqe chuymasamp munasiñasa (Marcos 12:30). Ukat qhawqsa Jupar munastan uk uñachtʼayañatakejja, Jupat yateqañasa ukat kamachinakap sum phoqhañasaraki. Taqe ukanak lurasinwa Diosampejj sum apasirakiñäni. 1 Timoteo 2:4 ukat 1 Juan 5:3 liytʼäta.
Jukʼamp yatiñataki
DIOSAN APAYANIT SUMA YATIYÄWINAKA
¿Diosajj sutinïpachati?
Diosajj walja sutinchäwinakaniwa, ukanakajj Taqe chʼamani, Luriri, Dios ukanakawa. Ukampis Diosajj sutiniwa, uka sutejja niya 7.000 kutiw Biblian uñsti.


c: text/html

text:
¿Aka qellqat %% arut liytʼañ munasmati?
Biblia liytʼañataki | MACHAQ MUNDON JAKIRINAKATAKI DIOSAN ARUNAKAPA
¿Aka qellqat %% arut liytʼañ munasmati?
-
Kunatï walïki ukanakat sawkasir jaqenakajj janiw juicio urut yatipkiti (1-7)
-
Jehová Diosajj amtap phoqañatakejj janiw qheptʼkiti (8-10)
-
Kunjam jaqëpjjañamasa uk amuytʼasipjjam (11-16)
-
Jan wali jaqenakan juchanakapampi jan apayasiñatakejj amuyasipjjam (17, 18)
3 Munat jilatanaka, akampejj pä cartwa qellqanipjjsma, kunjamtï nayrïr cartan qellqanipksmajja ukhamarakiw jichhajj amtayäwinakampejj sum amuytʼapjjañamataki chʼamañchtʼanipjjsma.
2 Ukhamat santo profetanakan nayra parlatanakapsa Salviri Tatitusan mandamiento arunakapsa amtasipjjañamataki, uka mandamientonakjja apostolonakatwa istʼapjjtajja.
3 Nayraqatjja may yatipjjañamwa nayajj munta, qhepa urunakanjja kunatï walïki ukanakat sawkasir jaqenakaw utjani, munañanakaparjamaw jan walinak lurapjjani,
4 jupanakajj sapjjaniwa: “Criston kuttʼaniñap tiempojj ¿kawkinkarakisti? Nayra awkinakasajj jiwañan iktʼjjapjjäna ukhat jichhakamajja, taqe kunas pachpakïskiwa, jaqenakajj luratäkäna ukhatpachaw ukhamäski” sasa.
5 Uka jaqenakajj yatkasinwa akanak jan amtañ munapkiti: alajjpachanakajj nayratpachaw utjäna, oraqejj Diosan aruparjamaw umat jaljtayatäna, uma taypin uchatarakïnwa.
6 Kunapachatï umajj aka oraqpachar phoqantkäna ukhajja, nayra tiempo jaqenakajj ukanakampi tʼunjatarakïnwa.
7 Diosan uka pachpa aruparjamarakiw alajjpachasa aka oraqesa ninatak imatäski, ukanakajja kunapachatï jan wali jaqenakajj tʼunjatäkani, juicio urus purinkani ukürkam imatäsipkiwa.
8 Munat jilatanaka, Jehová Diosatakejj mä urojj waranqa maranakamp sasiwa, waranqa maranakajj mä urumpi sasirakiwa, janipun uk armasipjjamti.
9 Jehová Diosajj promesap phoqañatakejj janiw qheptʼkiti, kunjamtï yaqhep jaqenakajj amuyapki ukhamjja, jan ukasti wali pacienciampiw jumanakar suyasipktamjja; janiw khitin jiwañapsa jupajj munkiti, jan ukasti taqenin arrepentisipjjañapwa muni.
10 Jehová Diosan urupajj mä lunthatar uñtataw jutani, uka urunjja jankʼakiw alajjpachanakajj suynasis pasjjani, kunanakatï alajjpachansa oraqensa utjki ukanakajja juntʼutatayatäsajj umatatayatäniwa, oraqesa kunanakatï ukan utjki ukanakasa nakhantayatäniwa.
11 Niyakejjay taqe ukanakajj umatatayatächinejja, jumanakajj kunjam jaqëpjjañamasa uk amuytʼasipjjam, jumanakajj qʼomaw sarnaqapjjañama, luratanakamampis Dios chuymäpjjatamwa uñachtʼayapjjañamaraki.
12 Jehová Diosan urup puriniñapjja wali amuyump suytʼasipkakim, janipun armasipjjamti, uka urunwa alajjpachanakajj ninampi tukjatäni, kunanakatï alajjpachanakansa oraqensa utjki ukanakajj umatatayatarakïniwa.
13 Diosan promesaparjamajj machaq alajjpachanakampi machaq oraqempi suyasktanjja, ukanjja cheqapar sarnaqañaw utjani.
14 Ukhamajj munat jilatanaka, niyakejjay ukanak suyaskstanjja, Dios nayraqatan wali qʼomäñataki, jan kuna manchanïñataki, jupampi sumankañatak chʼamachasipjjam.
15 Tatitusajj pacienciamp uñjkistu ukajj salvasiñasatakiwa uk amuyapjjam. Uka toqetarakwa Pablo munat jilatasajj Diosat yatiñ katoqasajj qellqanipjjayätamjja.
16 Cheqansa jupajj taqe cartanakapanwa uka toqenakat qellqanipjjayätamjja. Ukampis uka qellqatanakapan yaqhep cheqanakajj janiw amuyañjamäkiti. Jan amuytʼasirïpki uka jaqenakasa pächasirinakasa jupanak pachpa tukjatäñatakiw uka arunakjja yaqha toqer uñtayapjje, Qellqatanakankir yaqha arunakampis ukhamarakiw lurapjje.
17 Ukhamajj munat jilatanaka, jumanakajj taqe ukanak yatjjasajja, jan wali jaqenakan juchanakapampi jan apayasipjjañamatakejj amuyasipjjam, ukhamat suma saytʼatäkasin jan tinkupjjañamataki.
18 Antisas jumanakajj Salviri Jesucristo Tatitusan wali khuyapayasiñapsa yatiñapsa jukʼamp katoqasipkakim. Jupajj jichhasa wiñayatakisa jachʼañchatäpan. Amén.
Apayaña
Apayaña
MACHAQ MUNDON JAKIRINAKATAKI DIOSAN ARUNAKAPA
2 Pedro 3
Aymara
Biblia liytʼañataki
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg

robotstxt: allowed

filter: keep


text:
9 YATICHÄWI
¿Niyat akapachajj tukuspachäni?
1. ¿Kunas jutïrin pasani ukjja kunjamatsa yatsna?
JAN wali noticianak televisionan uñtasasa jan ukajj radion istʼasasa, inas akham jisktʼasirïsta: “¿Jan walinakajj jukʼampit jiljjattpachäni?” sasa. Jan walinakasa tʼaqesiñanakasa taqe cheqanwa uñjasi, ukatwa yaqhepajj akapachajj niyaw tukusjjani sasin sapjje. ¿Ukajj cheqäpachati? ¿Kunas jutïrin pasani uk yatsnati? Jïsa. Ukampis janiw jiwasajj kunas jutïrin pasani uk sisksnati, Jehová Diosakiw ukjja saspa. Jupajj Biblia toqew kunjamsa jutïrin jakasiñäni, aka oraqejj kunjamäjjanisa uk qhanañchistu (Isaías 46:10; Santiago 4:14).
2, 3. 1) ¿Kunsa Jesusan discipulonakapajj yatiñ munapjjäna? 2) ¿Jesusajj jupanakar kamsänsa?
2 Akapachan tukusiñapat Biblian parlki ukhajja, janiw aka oraqen chhaqtayasiñapat parlkiti, jan ukasti jan walinakan tukusiñapatwa parlaski. Jesusajja, Diosan Reinopaw aka oraqe apnaqani sasaw jaqenakar yatichäna (Lucas 4:43). Jesusan discipulonakapajja, Diosan Reinopajj kunapachas jutani uk yatiñwa munapjjäna, ukatwa Jesusar akham jisktʼapjjäna: “Sapjjetaya: ¿kunapachas ukanakajj phoqasini, jumajj kuttʼankäta uka tiemposa akapachajj niya tukusiñampïskani ukhasa kuna señalas utjani?” sasa (Mateo 24:3). Kuna urünisa uk janiw Jesusajj discipulonakapar siskänti, jan ukasti kunanakas akapachan tukusiñap jakʼajj pasani ukanakwa sum qhanañchäna. Jesusajj kuntï siskäna ukanakajj jichhürunakanwa phoqasiski (24 qhanañchäwi uñjjattʼäta).
3 Aka yatichäwinjja, kunanakas akapachan tukusiñapajj wali jakʼankatap uñachtʼayistu uka toqetwa yatjjatañäni. Janïr uka toqet yatjjatkasajja, alajjpachan mä guerrajj utjkäna uka toqet yatjjatañaw wakisi, ukaw kunatsa jan walinakajj utji uk amuyañatak yanaptʼistani.
MÄ GUERRAW ALAJJPACHAN UTJÄNA
4, 5. 1) Jesusajj Reyit uttʼayatäkäna ukhajj ¿kunas alajjpachan pasäna? 2) Apocalipsis 12:12 qellqatarjamajj ¿kunas aka oraqen pasañapäna?
4 Jesusajj 1914 maranwa Reyit uttʼayatäna sasaw 8 yatichäwin yateqtanjja (Daniel 7:13, 14). Kunas alajjpachan pasäna ukjja, akham sasaw Apocalipsis librojj qhanañchi: “Alajjpachanjja mä guerraw sartarakïna: Miguelampi [mä arunjja, Jesusampi] angelanakapampejj dragonampiw [mä arunjja, Supayampiw] nuwasipjjäna, dragonampi angelanakapampisti jupanakampiw nuwasipjjarakïna” sasa. * Supayampi demonionakapampejj atipjataw uñjasipjjäna, aka oraqer jaqoqanitäpjjarakïnwa. ¡Angelanakajj walpun kusisipjjpachäna! Ukampis ¿kunas aka oraqen pasañapäna? Biblianjja, jaqenakajj kunayman jan walinakanwa uñjasipjjani sasaw qhanañchi. “Diablojj jukʼa tiemponikïtap yatisajja” wali coleratawa (Apocalipsis 12:7, 9, 12).
5 Diablojj kunayman jan walinak aka oraqen utjayi. Jupajj jan walinak lurañatakejj jukʼa tiemponikëjjatap yatisajja wali coleratawa. Jichhajja, Jesusan arunakaparjamajj kunanakas qhepa urunakan pasañapäna uka toqetwa yatjjatañäni.
QHEPA URUNAKA
6, 7. Guerranakasa manqʼat pistʼañanakasa, ¿kunjamsa Jesusan aruparjamajj jichhürunakan phoqasiski?
6 Guerranaka. Jesusasti sänwa: “Mä jachʼa markajj yaqha jachʼa marka contraw sartani” sasa (Mateo 24:7). Nayra maranakat sipansa, jichha tiemponwa jukʼamp jaqenakajj guerran jiwapjje. Kunanakatï oraqpachan paski uk yatjjatir mä organizacionajja, 1914 marat aksarojj 100 millón jaqenakaw guerran jiwapjje sasaw qhanañchi. 1800 maranakat sipansa, 1900 marat 2000 marakamaw guerranakan jukʼamp jiwapjjäna. Uka guerranak utjatapatjja walja millón millón jaqenakaw llakita, tʼaqesita uñjasipjjäna.
7 Manqʼat pistʼañanaka. Jesusajj sänwa: ‘Manqʼat pistʼañanakaw utjani’ sasa (Mateo 24:7). Walja manqʼañanakas utjkchejja, waljaniw manqʼat pistʼata uñjasipjje. ¿Kunatsa ukhaman uñjasipjje? Waljaniw manqʼa alasiñatakejj jan qollqenïpkiti, janirakiw yapuchañatakis oraqenïpkiti. Walja jaqenakarakiw jukʼa qollqempik sapüru jakasipjje. Organización Mundial de la Salud institucionajja, walja millón millón wawanakaw manqʼatjam sapa marajj jiwapjje sasaw qhanañchi.
8, 9. 1) ¿Kunjamsa terremotonakajj Jesusan aruparjamajj phoqasiski? 2) ¿Usunakat kamsaraksnasa?
8 Terremotonaka. Jesusajj “jachʼa terremotonakaw utjarakini” sasaw säna (Lucas 21:11). Sapa maraw jachʼa terremotonakajj utji. 1900 marat aksarojja, pä millonatsa jukʼampi jaqenakaw terremotonakan jiwapjje. Terremotonakajj utjaniti janicha uk yatiñatakejj kunayman aparatonakas utjkchejja, jaqenakajj jiwarasipkakiwa.
9 Usunaka. Jesusajja, ‘usunakaw’ utjani sasaw sarakïna (Lucas 21:11). Walja usunakatakiw doctoranakajj qolla jikjjatapjje, ukampis yaqhep usunakatakejj janiw qollajj utjkiti. Sapa marajja, walja jaqenakaw cáncer, tuberculosis ukhamarak yaqha ukham usunakamp jiwapjje. Doctoranakajj 30 jan wali usunakampiw utji sapjjarakiwa, uka usunakat yaqhepajja janiw qollanïkiti.
¿KUNJAMÄPJJANIS JAQENAKAJJ QHEPA URUNAKANJJA?
10. ¿Kunjamas 2 Timoteo 3:1-5 qellqatajj jichhürun phoqasiski?
10 Biblianjja 2 Timoteo 3:1-5 qellqatajja akham qhanañchi: “Yatiñamarakiwa, qhepa urunakanjja chʼama tukuña jan wali tiemponakaw utjani” sasa. Apóstol Pablojja, jaqenakajj qhepa urunakan kunjamäpjjanisa ukwa qhanañchäna. Jaqenakajj akhamäpjjaniwa sänwa:
Jupanak pachpa munasirinaka.
Qollqe añcha munirinaka.
Awk taykaparus jan istʼirinaka.
Jaqe masipar jaytanukurinaka.
Familiapar jan munasirinaka.
Munañapampi apnaqayasirinaka.
Qhorunaka, nuwasirinaka.
Diosar munasiñat sipansa munañapak thaqerinaka.
Dios chuymäpkaspas ukham tukurinaka, janirak ukarjam sarnaqerinaka.
11. Salmo 92:7 qellqatarjamajja, ¿kunas jan walinak lurir jaqenakampejj pasani?
11 ¿Kawkjantï jakaskta uka cheqanjja jaqenakajj ukhamäpjjeti? Jaqenakajj oraqpachanwa ukhamäpjje. Diosajj niyaw uk askichani. Jupajj akham sistuwa: “Jucharar jaqenakajj qorjamas alintasipkpan, ñanqha [jan ukajj jan walinak] luririnakajj panqarasipkpansa, jupanakajj wiñayatak tukjatäpjjaniwa” sasa (Salmo 92:7).
SUMA YATIYÄWINAKAW QHEPA URUNAKAN YATIYASI
12, 13. ¿Kunsa Jehová Diosajj aka qhepa urunakan yatichistu?
12 Qhepa urunakanjja, jan walinakasa tʼaqesiñanakasa waliw utjani sasaw Biblian qhanañchi. Ukatjja, kuna sumanakas pasani uksa qhanañcharakiwa.
13 Biblia sum amuyaña. Qhepa urunakanjja, kunatï cheqäki ukjja ‘khitinakatï yatiñanïpki uka jaqenakakiw amuyapjjani’ sasaw Daniel profetajj qellqäna (Daniel 12:9, 10). Diosaw markaparojj Biblia sum amuyapjjañapatakejj yanaptʼi. 1914 marat aksaruw ukham yanaptʼaski. Sañäni, kunatsa Diosan sutip yatiñajj wakiskirejja, kuna amtanis Diosajj aka oraqetakejja, kunatsa Jesusajj jaqenakar juchat kutsuyañatakejj jiwawayi, kunas jiwjjtan ukhajj pasi, jiwatanakampejj kunas jutïrin pasani, uka toqenakat sum amuytʼañatakiw yanaptʼistu. Maysa toqetjja, kunjamsa Diosan Reinopajj jan walinak chhaqtayani, kunjamatsa kusisita jakassna, kunjamsa Diosatakjam sarnaqksna ukanaksa yateqaraktanwa. Taqe ukanak yateqasajja, ¿kunsa Diosan servirinakapajj lurapjje? Yaqha profeciaw uk sum qhanañchistu (21, 25 qhanañchäwinak uñjjattʼäta).
14. ¿Kunjamsa Diosan Reinopat suma yatiyäwinakajj yatiyasiski, khitinakas yatiyasipki?
14 Suma yatiyäwinakajj oraqpachan yatiyasiski. Qhepa urunakat parlkasajja Jesusajj akham sarakïnwa: “Reinon aka suma yatiyäwinakapajja aka oraqpachanwa yatiyasini” sasa (Mateo 24:3, 14). Diosan Reinopat suma yatiyäwinakajja, 700 arunakatsa jukʼamp jila arunakatwa 230 jila markanakan yatiyasiski. Jehová Diosan Testigonakapajj oraqpachanwa kunas Diosan Reinopajja, kunsa uka Reinojj lurani uka toqenakat yatiyasipki, jupanakajj ‘kunayman kasta jaqenaka, kunayman aru parlirinakäpjjewa’ (Apocalipsis 7:9). Jan kun mayisakiw Bibliat yatichapjje. Kunjamtï Jesusajj mä profecian siskänjja, walja jaqenakan uñisitpachasa, arknaqatpachasa janipuniw khitis jupanakar jarkʼkiti (Lucas 21:17).
¿KUNSA JUMAJJ LURÄTA?
15. 1) ¿Kunatsa qhepa urunakanwa jakasktanjja sissna? 2) ¿Kunas Diosar istʼiri jaqenakampejj pasani, kunas Diosar jan istʼiri jaqenakampejj pasarakini?
15 ¿Qhepa urunakanwa jakasktanjja sasmati? Biblian walja profecianakapaw phoqasiski. Suma yatiyäwinakajj janiw yatiyasjjaniti sasajja niyaw Jehová Diosajj sani, “ukjjaruw akapachan tukusiñapajj jutani” (Mateo 24:14). Bibliajj akapachan tukusiñapat parlki ukhajja, Armagedón guerratwa parlaski, ukanwa Diosajj taqe jan walinak chhaqtayani. Jehová Diosajj juparu, Yoqaparu jan istʼañ munirinakarojj Jesusampi wali chʼamani angelanakapampiw tʼunjani (2 Tesalonicenses 1:6-9). Supayasa, demonionakapasa janiw mayampis jaqenakar engañjjapjjaniti. Taqe khitinakatï Diosar istʼapkani, Reinopampi apnaqayasiñ munapkani ukanakajja, Jehová Diosan arsutanakap phoqasirwa uñjapjjani (Apocalipsis 20:1-3; 21:3-5).
16. Akapachan tukusiñapajj jakʼankjjatap amuyasajj ¿kunsa lurañama?
16 Supayan apnaqat akapachajj niyaw tukusjjani. Ukatwa akham jisktʼasiñasa: “¿Kun lurañajas wakisi?” sasa. Jehová Diosajja, Bibliat jukʼamp yatjjatasma ukwa muni, ukhamajj Bibliat jukʼamp yatjjatañatak chʼamachasim (Juan 17:3). Jehová Diosan Testigonakapajj sapa semanaw tantachasipjje, ukhamatwa Bibliat sum amuyapjjañapatakejj jaqenakar yanaptʼapjje. Uka tantachäwinakar jan faltasis sarañatak chʼamachasim (Hebreos 10:24, 25 liytʼañataki). Bibliat yateqkasajja inas jan walinak jaytañam wakisitap amuychïta, ukhamäni ukhajj ukanak jaytañatak chʼamachasim. Uka jan walinak jaytjjäta ukhajja, Jehová Diosaruw jukʼampi jakʼachasïta (Santiago 4:8).
17. ¿Kunjamsa akapachan tukusiñapajj walja jaqenakar katjani?
17 Jan walinak lurir jaqenakajj tʼunjatäpkani uka urojja, “kunjamtï mä lunthatajj arum jutkejja”, ukhamarakiw jan suyata horasar purinini sasaw apóstol Pablojj säna (1 Tesalonicenses 5:2). Qhepa urunakan jakasipkatap amuyapkchisa, waljanejj janiw yäqapkiti. Jesusasti sänwa: “Kunjamäkäntï Noé chachan urunakapanjja, ukhamarakïniw jaqen Yoqapajj kuttʼankani uka tiempojja. Janïr Uma Juiciojj purinkäna uka urunakanjja, jaqenakajj manqʼañanakana umañanakana sarnaqasipkäna, chachanakas casarasisipkänwa, ukhamarakiw warminakas casarasipjjañapataki churatäsipkäna, Noé chachajj arcar mantjjäna uka urkama. Ukampis jupanakajj janiw yäqapkänti, kunapachatï Uma Juiciojj purinisin taqenir apasjjäna ukhakama. Jaqen Yoqapajj kuttʼanjjani uka tiempojj ukhamarakïniwa” sasa (Mateo 24:37-39).
18. ¿Kamsasas Jesusajj ewjjtʼistu?
18 Jesusajj akham ewjjtʼistu: “Janipun chuymanakamajj jiljas manqʼañanakampi, jiljas umañanakampi, jakañjjat llakisiñanakamp phoqantatäpanti” sasa. Akapachan tukusiñapajj “mä sipitar” uñtataw akatjamat jutani sarakïnwa. Ukatsti saskakïnwa: “Oraqpachan jakir taqe jaqenakjjaruw uka urojj jutani. Ukhamasti jumanakajj amuyasipjjapunim, Diosar taqe chuym mayisiñsa janirak jaytapjjamti, ukhamat taqe kunanakatï pasañapäki ukanakat escapapjjañamataki ukhamarak jaqen Yoqapan nayraqatapan saytʼatäpjjañamataki” sasa (Lucas 21:34-36). ¿Kunatsa Jesusan uka ewjjanakapar istʼañasa? Niyaw Supayan apnaqat akapachajj tʼunjatäni. Akapachajj tukuskani ukhajja, khitinakarutï Jehová Diosasa Jesusas suma jaqenakat uñjapki ukanakakiw salvasipjjani, machaq mundonsa wiñayatak jakasipjjarakini (Juan 3:16; 2 Pedro 3:13).
^ Párrafo 4 Jesucriston yaqha sutipajj Miguel satawa. Uka toqet jukʼamp yatiñatakejja 23 qhanañchäwi uñjjattʼäta.


text:
3 YATICHÄWI
Rahab warmejj Jehová Diosaruw confiyasïna
Jericó markansa jaksna ukham amuyasiñäni. Ukajj Canaán oraqenkänwa. Uka markankirinakajj janiw Jehová Diosar uñtʼapkänti. Ukanjja Rahab sutini mä warmiw jakasïna.
Kunjamsa Diosajj enemigonakapar atipjañataki israelitanakar yanaptʼäna, ukat kunjamsa Moisesajj israelitanakaru Egipto markat qhespiyäna ukat Wila qota payar jaljtayäna, taqe ukanakwa Rahab warmejj jiskʼatpach istʼäna. Ukat qhepatjja, “israelitanakaw Jericó marka jakʼan suyasipki” sasin parlir istʼäna.
Jehová Diosar confiyasitap laykuw Rahab warmejj uñaqer israelitanakar yanaptʼäna
Mä arumajja, pä uñaqer israelitanakaw Jericó markar purisajj Rahab warmin utapar sarapjjäna, ukat jupasti utapanwa jupanakar katoqäna. Uk yatisaw uka markankir reyejj Rahab warmin utaparu uka pä israelitanakar katuntañatak jaqenak khitäna. Rahab warmisti, uta techoparuw uka pä israelitanakar imantäna, ukat jaqenakarojj akham sänwa: “Jupanakajj sarjjapjjewa, ukampis arktapjjasma ukhajja, inas jikjjatapjjchisma” sasa. ¿Kunatsa Rahab warmejj uka israelitanakar yanaptʼpachäna?... “Jehová Diosajj cheqpach Diosawa. Ukat Jupaw israelitanakarojj Canaán mark churani” sasaw jupajj taqe chuym confiyasïna.
Janïr sarjjasajj akham sasaw uka pä israelitanakajj Rahab warmir arsupjjäna: “Jericó markajj tukjatäkani ukhajja, jumasa familiamasa qhespipjjätawa” sasa. Ukampis ¿kunsa Rahab warmejj lurañapäna?... Uñaqerinakajj ak sapjjänwa: “Aka wila wiskhajj ventanaman warkkatatäñapawa, ukatsti utamaruw familiam jawsthapïta. Ukham lurasaw qhespipjjäta” sasa. Rahab warmejj ukarjamaw luräna. Ukjjarojj ¿kunas paspachäna uk yattati?...
Mä qawqha urunakatjja, amukiw israelitanakajj sojjta uru uka marka walja kut muytapjjäna. Ukat paqallqo urunjja, paqallq kut muytkasaw wali jachʼat artʼapjjäna. Ukhamaruw Diosajj uka markan jachʼa uyunakap allthaptayäna. Ukampis wila wiskhani utajj sayaskakïnwa. ¿Dibujon uk uñjtati?... Rahab warmisa familiapasa ukanwa qhespipjjäna.
¿Kunsa Rahab warmit yateqsna?... Kuntï Jehová Diosajj lurkäna uk istʼasajja, taqe chuymaw Diosar confiyasïna, ukatwa qhespirakïna. Ukhamarakiw jumajj Diosan muspharkañ luratanakapat yateqasktajja. Ukhamajj ¿Diosar confiyasiraktati?... Jïsa, ukham lurañamawa.
BIBLIAT LIYTʼAÑÄNI
Josué 2:1-24; 6:1-5, 14, 15, 20-25


text:
7 JALJA
¡Jiwirinakasataki chiqpach suyt’äwi!
¿Kunatsa jiwatanakaxa jaktanipxapuniniw sasax sisna?
¿Jehová Diosax jiwatanakaru jaktayañ qhawqsa munpacha?
¿Khitinakasa jaktanipxani?
MÄ JIWAYIRIS familiaranakamar jiwarayasinxa jiwayañataki arkjaskiristam ukham sañäni, ukatxa jumat sipansa wali ch’amanïspa wali t’ijurirakïspa. Katjiristamxa, jan sintt’asisaw jiwayiristamxa. Inaw imantasï sas t’ijuskasma, jak’achasiniskakispawa. Ukatsti, akatjamata uka jiwayirit sipansa wali ch’amani mä qhispiyirix uñstanispa, ukat nayaw yanapt’äma siristam ukhaxa, ¿kunjamakis jikxatasisma?
2 Niya ukhamjamarakiwa mä uñisirix jumar arkjasktamxa, chiqasa taqiniruw arkjaskistu. Kunjamtix 6 jaljan yatiqtanxa jiwañax mä uñisirisäkaspasa ukhamawa siw Bibliaxa. Jiwañatxa janiw khitis qhispksnati janirakiw jiwañarux atipkaraksnasa, niya taqiniruwa, familiaranaksa munasitanaksa jiwax apaqistu. Ukampisa, Jehová Diosaxa jiwañat sipansa wali ch’amaniwa. Jupawa jach’a Qhispiyirisaxa. Yatxaraktanwa jiwañar Jupan atipjatapxa, ukatsti jan mayampitakiw jiwañarux chhaqtayani. Bibliax siwa: “Qhipïri uñisiristi jiwañawa, ukas q’ala t’unjatarakïniwa” sasa (1 Corintios 15:26). ¡Wali suma yatiyäwiwa!
3 Kuntï Jehová Diosax jiwatanak layku lurkani uk sum amuyt’añatakixa, kuna llakinakti jiwañax apanki uka tuqit amuyt’añäni (Isaías 26:19). Jehová Diosaw wasitat jiwatanakaru jaktayanini, ukwa jaktaniñ suyt’äwix sañ muni.
MÄ MUNATAX JIWXI UKHAXA KUNAS KAMACHI
4 Inas familiaramas jan ukax munat masimas chhaqtawayxchi. Ukhax wal llakistanxa, janiw kunas kamacht’añjamäkiti. Ukhaw Diosan Arupana chuymachäwipxa wal muntanxa (2 Corintios 1:3, 4). Jehová Diosampi Jesucristompixa, jiwañxat kamsapxpachasa ukwa Bibliax yatichistu. Kunapachatï Jesusan mä munat masipax jiwxatayna ukhaxa jupaxa wal llakt’asïna, ukat yatiraktanwa jupax Awkipjam sintt’asirïtapa (Juan 14:9). Jesusaxa Jerusalén markar sarasaxa, Lazarompi Mariampi Martampiru tumpt’irix Betania markarux sarapuniritaynawa. Jupanakaxa wal uñt’asipxäna siwa, ukatwa Bibliax akham sixa: ‘Jesusax Martarusa kullakaparusa, ukhamarak Lazarorusa, wal munasïna’ sasa (Juan 11:5). Kunjamtix 6 jaljan uñjaniwayktanxa, Lazarow jiwatayna.
5 ¿Kunjamsa Jesusaxa jikxataspachäna munat masipax jiwxäna ukapachaxa? Lazaron familiaranakaparu, uñt’atanakaparu uñjiriw Jesusax saräna siw Biblianxa, jupanakasti wal jachapxäna Lazaron jiwatapatxa. Jupanakar jachir uñjasinsti “llakitaw uñjasïna, chuymapsti ch’allxtayasirakïnwa”. Ukatxa, “Jesusasti jachänwa” (Juan 11:33, 35). ¿Kunatsa ukham jikxataspachäna? ¿Janit jaktañap yatkpachäna? Yatiskänwa. Jupax mä milagro niya lurañatakiskänwa (Juan 11:3, 4). Uk yatkasasa, jiwañ utjatapatxa wal llakt’asïna.
6 Jesusan ukham llakt’asitapax wal chuymachistu. Ukampixa yatichistuwa Awkipasa jupasa jiwañaru uñisipxatapa. Ukampisa, Jehová Diosaxa jiwañaru atipjañatakisa chhaqtayañatakisa ch’amaniwa. Jesusaxa Diosan ch’amapampixa mä milagro luratayna, uk jichhax uñjañäni.
“¡LÁZARO, MISTUNIM!”
7 Lazaron amayapaxa mä qullu p’iyar imatäxänwa, ukatsti Jesusaxa uka sepulturar atkatat jach’a qal atiqapxam sataynawa. Ukampisa Martaxa janiw munkänti, niya thujstatäxpachawa, pusüruxchixay jiwatapatxa sataynawa (Juan 11:39). Janiw Lazarox jaktkaspati sapxpachänwa jaqinakaxa.
8 Kunapachatix qal atiqapkäna ukhaxa Jesusaxa akham sasawa jach’at art’äna: “¡Lázaro, mistunim!” sasa. Ukxaruxa, “jiwatasti mistunïnwa” (Juan 11:43, 44). ¡Kunjamaki kusisipkäna! Kullakanakapasa, familiaranakapasa, uñt’atanakapasa ukat uta jak’ankirinakapasa sum yatipxäna Lazaron jiwatapxa, ukat jichhasti uka wali munat Lazarosti wasitat jupanakamp chikäxäna. Janipuniw chiqaw sañjamäkpachänti. Ukhamasti, wali kusisitaw qhumantapxpachäna. ¡Jiwañaxa atipjatawa uñjasïna!
9 Janiw Jesusaxa uka milagrxa, nayaw lurtxa sasax siskänti. Janïra Lazaroru jaktaykasaxa, Awkiparuwa mayisïna, ukhamatwa jiwatanakar jaktayir Jehová Diosätapxa uñt’ayäna (Juan 11:41, 42). Jehová Diosaxa janiw Lázaro saparuki ch’amapampixa jaktaykataynati, jan ukasti Biblianxa kimsaqallqu jiwatanakaru jaktayäwimpit qillqatawa.* Uka qillqatanaka liyt’añasa yatxatañasa wali khusapuniwa. Diosaxa taqinirusa mä wawarukiwa uñjistu, janiw yaqha yaqha uñjkistuti ukanakwa yatichistu, kunattix Jehová Diosaxa jaktayataynawa chachanakaru, warminakaru, waynanakaru, chuymaninakaru, Israel markankirinakaru, yaqha markankirinakarusa. ¡Uka qillqatanak uñxatasa wal kusistanxa! Sañäni, kunapachatix Jesusax mä imill wawa jaktaykän ukhaxa, awkip taykapaxa “wal muspharapxäna” siwa (Marcos 5:42). Kuntï Jehová Diosaxa jupanakataki lurkäna ukxa janipuniw armapkpachänti.
10 Chiqasa, Jesusan jaktayat jaqinakaxa tiempompix wasitatwa jiwxapxi. ¿Ukhamasti jiwatanakar jaktayäwisti inamayakïnati? Janiwa. Uka qillqatanakasti yaqha wakiskir yatichäwinak qhanañchistu, ukat mä suyt’äwi churistu.
¿JAKTAYÄWINAKAT BIBLIAX KUNSA YATICHISTU?
11 “Jiwatanakax janiw kunsa yatipkiti” sasaw Bibliaxa yatichi, mä arunxa, janiw yaqha chiqan jakapkiti, janirakiw amuyasipkisa. Lazarot yatxatasaw ukham saraksnaxa. Kunapachatï Lazarox jaktxäna ukhaxa, ¿alaxpachat parlasati wal muspharayäna? Janiwa. Jan ukaxa, ¿infiernot parlasacha jaqinakar sustjaräna? Janiwa. Bibliax janiw ukham siskiti. Lazaroxa pusüru jiwatäxana ukhasti ‘janiw kunsa yatkänti’ (Eclesiastés 9:5). Jiwañanwa Lazarox ikt’askäna (Juan 11:11).
12 Jiwatat jaktaniñaxa, janiw mä säwikïkiti jan ukasti chiqawa, ukwa Lazaron jaktäwipat yatiqaraktanxa. Walja jaqinakan uñjkatawa Jesusax Lazarorux jaktayäna. Ukapacha yupaychäwinakan irpirinakapaxa, Jesusar uñiskasasa, uka milagroruxa chiqaw sapxänwa. “¿Kuns lurañäni? Aka jaqix walja unañchanaka milagronakampwa luri” sapxänwa (Juan 11:47). Jaktat Lazaror uñjirix walja jaqinakawa sarapxatayna, ukatsti Jesusaruw iyawsxapxäna. Lazaron jaktatapa uñjasasti, Jesusax Diosan khitanitapäskapuniw sasaw jaqinakax sapxatayna. Ukax taqinin yatkañänwa, ukatwa judionakan qhuru chuyman irpirinakapaxa Jesusampiru Lazarompiru jiwayañ amtapxatayna (Juan 11:53; 12:9-11).
13 ¿Jaktaniñax utjapunpachäniti? Jisa, utjapuniniwa, mä uruxa Diosaw jiwatanakar jaktayanini sataynaw Jesusaxa (Juan 5:28). Jehová Diosaxay jakäwsa, taqi kunsa Inuqirïchixa, ¿janiti wasitampi lurkaspa? Jïsa, Jehová Diosax jiwatanakar amxäschi ukhaxa luraspawa. ¿Jupax jiwir familiaranakasat amtaspachati? Ak amuyt’añäni: ¡Diosax taqpach millón millón warawaranakaruwa sutxa sapa maynir uchi! (Isaías 40:26.) Ukhamasti, Jehová Diosaxa kunjamäkäntï jiwir familiaranakasaxa ukxa sumwa amti, ukatsti jupanakar jaktayañwa muni.
14 Ukhamasti, ¿Jehová Diosax qhawqpunsa jiwatanakar jaktayañ munpacha? Walpun jiwatanakar jaktayañ muni siw Bibliaxa. Diosar luqtiri Job chachaxa akham sasaw jiskt’asitayna: “¿Mä jaqisti jiwxasinxa wasitat jaktanxaspati?” sasa. Diosan amtasiñapkama sepulturan suyañxatwa Job chachax parlaskäna. Ukatwa Jehová Diosaru akham säna: “Jumatix [jiwañat] jawsitasmaxa, nayax jaysarakirismawa; munasiñampiw uñtanitasmaxa, jumaxay nayaru uskuschistaxa” sasa (Job 14:13-15).
15 Uka tuqit amuyt’añäni: Jehová Diosaxa munasiñampiw uñti jiwatanakar jaktayañatakix siwa. Chiqpachansa, ¿uka arunakaxa janit chuymachkistu? Ukampisa, ¿kunjamsa jutïrpachan jiwatanakaxa jaktanipxpachäni? ¿Khitinakasa jaktanipxpachäni ukat kawkhansa?
JIWATANAKASTI JAKTAYATÄPXANIWA
16 Nayra jaktäwinak tuqit qillqatanaka liyisaxa, yatiqaraktanwa kunjamänisa jutïrpachan jaktäwinakaxa. Nayra jaktirinakaxa, familiaranakapampi uñt’asitanakampiw aka Uraqin jakasxapxäna. Niya ukhamarakiwa, wali sumpunwa jaktanirinakaxa familiaranakapampi jakasxapxani. Kunjamtix 3 jaljan yatiqaniwayktanxa, Diosax aka Uraqxa kusipachaptayaniwa. Ukhamasti, jiwatanakaxa janiw nuwasiñanakampi, ñanqha luräwinakampi, usuñanakampi phuqantat Uraqiru jaktanipkaniti. Jan ukasti, aka Uraqinxa wali kusisitawa suman wiñayataki jakasxapxani.
17 ¿Khitinakas jaktanipxani? Taqi khitinakarutix Diosax amxäski ukanakaw jaktanipxani sataynaw Jesusaxa (Juan 5:28, 29). Apocalipsis 20:13 qillqatanxa sarakiwa: “Lamar qutasti jupan ukan jiwirinakwa katuyxäna. Jiwañasa, jiwatanak katxäskän [Hades] ukasa, qawqhatï jupan utjkäna ukjpachwa katuyxarakïna.” sasa. Jiwxtan ukhaxa “Hades” sepulturaruw taqinis sartanxa. (Juk’ampi yatxatañataki siski ukwa uñxatarakisma.) Uka sepulturaxa ch’usakïxaniwa kunapachatix millón millón jiwatanakaxa jaktanxapxani ukhaxa. Apóstol Pablox sänwa: ‘Jiwatanakat ñanqha jaqinakasa, aski jaqinakasa jaktanipxaniwa’ sasa (Hechos 24:15). ¿Kamsañsa aka arunakax munpacha?
18 Janïr Jesusax aka Uraqir jutkäna uka nayra yupaychirinakawa ‘aski jaqinakjama’ uñt’atäpxarakixa, akïrinakjama Noé, Abraham, Sara, Moisés, Rut, Ester ukat yaqhanakampi. Hebreos 11 jaljanwa aka iyawsäwin chachanakxata, iyawsäwin warminakxata juk’ampi parlasiskaraki. Ukampisa, akürunakan Diosar luqtas jiwirinakarakiwa, ‘aski jaqinakjam’ uñt’atäpxarakixa. Jaktaniñxat yatisaxa janiw jiwañsa axsarxtanti (Hebreos 2:15).
19 Millón millón jaqinakawa Jehová Diosar jan uñt’asa, jan yupaychasa jiwapxi, janirakiw Diosan munañapsa lurawayapkiti. ¿Kamachasinis jupanakampixa? Uka ‘ñanqha jaqinakaxa’ janiw armatäpkaniti. Chiqpach Diosax jupanakarusa jaktayarakiniwa, Diosar uñt’apxañapatakisa yupaychapxañapatakisa tiempow churatäni. Waranqa maranakankxañäni ukhawa jiwatanakax jaktanipxani, ukhamatwa aka Uraqin Jehová Diosar yupaychirinakampixa mayachasxapxani. Wali suma maranakäniwa, uka maranakaxa Biblianxa Taripañ Uru satawa, mä arunxa, Juicio Uru satarakiwa.#
20 Ukhamasti, ¿taqinit jaktanipxani? Janiwa. Yaqhipanakaxa “Gehena” ukankiw siw Biblianxa, aymara Bibliansti ‘infierno’ sas jaqukipataw ukawjanxa (Lucas 12:5). Nayra Jerusalén anqäxanxa, q’añunak wartañ lugarawa utjäna, ukanxa amayanaka q’añunaka phichhapxirïna, ukaw Gehena satänxa. ¿Kuna amayanaksa judionakax ukar liwtapxiritayna? Wali ñanqha jaqinakan amayapwa ukar jaqtapxiritayna, janiw jaktanipkaspati sasa. Ukhamasti, Gehenaxa jan mayampitaki t’unjañ sañ muni. Jesusawa jiwatanakaruxa taripani, ukampisa Jehová Diosaw Jach’a Taripirixa (Hechos 10:42). Diosaxa janipuniw jan ist’asir wali ñanqha jaqinakaruxa jaktaykaniti.
JAKTASIN ALAXPACHAR SARIRINAKA
21 Yaqha jaktañaw utjaraki sasaw Bibliax yatichi. Alaxpachan ajayjam jakañatakiwa jaktapxani, ukaw uka yaqha jaktañaxa. Ukham jaktasin alaxpachar sariritxa, Bibliax maynitak parli, ukasti Jesucristowa.
22 Jesusaruxa aka Uraqinkkäna ukhawa jiwayapxatayna; ukampisa, Jehová Diosaxa janiw sepulturar jaytjkänti (Salmo 16:10; Hechos 13:34, 35). Jan ukasti Diosax jaktayänwa, ukampisa janiw jaqjama jaqtaykänti. Apóstol Pedrox Jesucristxat akham sasaw qhanañchistu: “Janchinaki jiwatänxa ukampis ajayupanxa jaktanxiwa” sasa (1 Pedro 3:18). ¡Jesusaxa wasitatwa wali ch’aman mä ajayjama jakxäna, ukasti wali jach’a milagronwa! (1 Corintios 15:3-6). Jupaw ukham nayraqat jaktayatänxa (Juan 3:13). Ukatxa yaqhanakaxa jaktapxañaparakïnwa.
23 Alaxpacharu sarxañ yatisisaxa, Jesusax akham sataynawa chiqa chuyman arkirinakaparuxa, “mä utjäwi jumanakatak wakichiriw sarä” sasa (Juan 14:2). Alaxpacharu saririnakaxa “jisk’a tama” satäpxiwa (Lucas 12:32). ¿Qhawqhanïpxis uka jisk’a tamanxa? Apocalipsis 14:1 qillqatanxa apóstol Juanaxa siwa: “Ukatsti Corderoruw uñjta Sión qullu patana sayaskiri. Jupamp chikasti pataka pusi tunka pusini waranqa jaqinakaw ukankaskarakïna, jupanakasti paranakaparux Corderon sutipampi, ukhamarak Awkipan sutipampi qillqt’atäpxänwa” sasa.
24 Uka 144.000 cristianonakaruwa Diosax alaxpachan jakapxañapataki jaktayani, Jesusan chiqa chuymani apostolanakapaxa uka taypinkapxarakiwa. ¿Kunapachas jaktapxi? Cristox jutkani jan ukax uñstkani ukhaw jaktanipxani sasaw Pablox qillqäna (1 Corintios 15:23). Jichhaw uka urunakanxa jakasktanxa, ukxa 9 jaljanwa juk’ampi yatiqaskañäni. Jichhürunakanxa mä qhawqhanikiw uka 144.000 jaqinakatxa jakxapxi. Jiwxapxani ukaratpachaw jaktasin alaxpacharu sarxapxani (1 Corintios 15:51-55). Ukampisa, niya taqi jiwatanakawa kusipachaptayat Uraqin jakañataki jaktanipxani, uk suyasipki.
25 Chiqapuniw Jehová Diosax jan mayampitaki jiwañaru tukjani sisnawa (Isaías 25:8). Ukatxa, inas akham jiskt’asta: “¿Jaktasin alaxpacharu saririnakaxa kuns lurapxani?” sasa. Alaxpachatpachwa aka Uraqiru Apnaqanipxani. Jutïr jaljanwa uka apnaqäw tuqitxa juk’ampi yatiqañäni.
KUNSA BIBLIAX YATICHI
- Jaktäwinakxata qillqatanakax mä suyt’äwi churistu (Juan 11:39-44).
- Jehová Diosax jiwatanakar wal jaktayañ muni (Job 14:13-15).
- Diosaxa sepulturankirinakaruxa taqiniruw jaktayanini (Juan 5:28, 29).
* Yaqha jaktäwinakax aka qillqatanakankarakiwa, 1 Reyes 17:17-24; 2 Reyes 4:32-37; 13:20,21; Mateo 28:5-7; Lucas 7:11-17; 8:40-56; Hechos 9:36-42 ukat 20:7-12.
# Juk’ampi yatxatañataki siski ukwa uñxatäta, ukanwa Taripañ Urutxa yatxatäta, ukhamaraki kunjamsa jaqinakaru taripasini uka tuqitsa.
Yatichäwin jiskt’anakapa
1-3. ¿Kuna uñisiris taqinirus arkjistu, ukat kunjamsa Biblian yatichäwinakapaxa chuymachistu?
4. 1) Lazarox jiwatayna ukhaxa Jesusax wal llakisïna, ¿kunsa Jehová Diosat ukax yatichistu? 2) Khitinakan munat masipänasa Jesusaxa?
5, 6. 1) ¿Kunjamsa Jesusax jikxatasïna kunapachatix Lazaron familiaranakapasa uñt’atanakapas jachasipkäna ukhaxa? 2) ¿Kunatsa Jesusan llakt’asitapaxa wal chuymachistu?
7, 8. ¿Kunatsa Lazarox janiw jaktankaspati sasax sapxpachäna, ukampisa kunsa Jesusax luräna?
9, 10. 1) ¿Lazaroru jaktayañatakixa Jesusax khititsa ch’am katuqäna, ukxa kunjamsa uñacht’ayäna? 2) ¿Jaktayäwinakata qillqatanak liyiñaxa kunatsa khusapuniw sisna?
11. ¿Lazaron jiwatapata qillqataxa kunjamsa Eclesiastés 9:5 qillqat sum amuyañ yanapistu?
12. ¿Kunatsa Lazarox chiqapuniw jaktanïna sisna?
13. ¿Kunatsa Jehová Diosaw jiwatanakaru jaktayani sasax sisna?
14, 15. Job chachan aruparjamaxa, ¿Jehová Diosaxa qhawqsa jiwatanakaru jaktayañ muni?
16. ¿Jaktanirinakaxa kunjamansa jakasipxani?
17. ¿Qhawqhanis jaktanipxani?
18. ¿Khitinakasa ‘aski jaqinakjama’ jaktanipxanixa, ukat kunjamsa jaktaniñ yatiñaxa jumar yanaptamxa?
19. ¿Khitinakas ‘ñanqha jaqinakjma’ uñt’atäpxixa, ukat kunsa Jehová Diosaxa munasiñapat uka jaqinakaru churani?
20. ¿Kunas Gehena lugaraxa, ukat khitinakas ukar sarapxi?
21, 22. 1) ¿Kuna yaqha kasta jaktaniñasa utjixa? 2) ¿Nayraqat khitis ajayjama jaktänxa?
23, 24. ¿Khitinakas ‘jisk’a tamar’ jakhutäpxi, ukat qhawqhanïpxisa?
25. ¿Kuna tuqitsa jutïr jaljanxa yatiqañäni?


text:
6 JALJA
¿Kawkinkapxisa jiwatanakaxa?
¿Jiwatatxa jakañax utjaskakpachati?
¿Kunatsa jiwtanxa?
¿Jiwañxata chiqa yatiñaxa chuymachistaspati?
WARANQ waranqa maranakawa ukham jiskt’asipxi, ukatsti uka yatiñaxa wali wakisiriwa. Khitiskañänisa, kawkhans jakasiskañäni, taqiniwa uka jiskt’äwinakat yatiñ muntanxa.
2 Jesucristox jiwasanak layku luqtasiwayki uka qhispiyäwixa mä thakjamwa wiñay jakañ katuqañasataki jist’ararapistu uka tuqitwa 5 jaljan yatiqtanxa. Bibliaxa, “janirakiw jiwañas […] utjkxaniti” siski uksa yatxaraktanwa (Apocalipsis 21:4). Uka uru puriniñapkamaxa jiwaraskakiñäniwa. “Khitinakatix jakasipki ukanakaxa yatisipxiwa jiwxañanakapa” sasaw Salomonax satayna (Eclesiastés 9:5). Qhawqhaxay jakañjamächi ukhakamakwa jaktanxa, ukampisa jiskt’asiskaktanwa, ¿jiwatatxa jakañax utjaskakpachati?, sasa.
3Kunapachatï familiaranakasax jiwxi ukhax inas akham jiskt’asirïsta: “¿Kunjamakisipkpachasa? ¿T’aqhisisipkpachati? ¿Uñjasipkpachïstuti? ¿Jupanakarux yanapsnati? ¿Jupanakampix wasitat uñjasiskañäniti?” sasa. Uka tuqitxa, yupaychäwinakax kunaymaninak yatichapxi. Suma jaqinakaxa alaxpacharuw sarapxi ukat ñanqha jaqinakasti aqkir infiernoruw sarapxaraki sasaw yaqhip yupaychäwinakanxa yatichapxaraki. Jiwatanakaxa ajayjamaw sarxapxi nayra achachilanakampïñataki sasaw yaqhanakax sapxaraki. Ukatsti jiwatanakan markaparuwa taripatäñataki jan ukax juzgatäñataki sarapxi ukat yaqha cuerpona yuriñataki, sasaw yaqhipa yupaychäwinakanxa yatichapxaraki.
4 Jiwxtan ukhaxa ajayux jakaskakispasa ukhamwa taqi uka yupaychäwinakanxa yatichapxi. Nayraxa jichhasa yupaychäwinakaxa jiwatatxa wiñayatakis jakasksna ukat uñjasksnasa, ist’asksnasa, amuyaskaraksnasa ukham sasaw sapxi. ¿Ukhamäspati? Lixwimpipuniwa (laxwi) amuytansa, uñjtansa, ist’tansa, ukat jiwxtan ukhaxa lixwix sayt’xiwa. Ukhamax janiw kuns amtasksnati, ni usuyaskaraksnasa, ni ist’ksnasa, ni uñjkaraksnasa. Kunattix lixwix sayt’xiwa.
JIWATATXA, ¿JAKAÑAX UTJASKAKPACHATI?
5 Jiwxtan ukhax kunjamakisktansa ukxa Jehová Diosax sum yati, kunattix jupawa lixwi Luririxa. Jupaw chiq yati, ukat kunjamäsipkisa jiwatanakaxa ukxa sumwa Arupanxa qhanañchaski. Ukanwa qhan yatichasi uka tuqitxa: kunapachatï maynix jiwxi ukhaxa janiw utjxiti. Jiwañaxa janiw jakäwjamäkiti, jiwatanakaxa janiw ist’apkisa, ni uñjapkisa ni kuns amuyapkiti. Jiwxtan ukhaxa q’al tukusxtanxa janiw kunas jiwasatxa jakxiti. Ukhamasti janiw almanïktanti, mä arunxa, janiw wiñayatak jakir mä ajayunïktanti.*
6 Khitinakatix jakasipki ukanakaxa yatisipxiw jiwxañanakapa, ukham sasinxa, Salomonax akham qillqarakitayna, “jiwatanakax janiw kunsa yatipkiti” sasa. Uka yatichäwxa akham sasaw qhanañchaskakïna: janiw khitirusa munasipkaspati ni uñisipkaspasa, uka ‘sepulcronxa’ “janiw kuna lurañas utjkiti, kuna lup’iñasa, uñt’añasa, janirakiw yatiñanïñasa utjkiti” sasa (Eclesiastés 9:5, 6, 10). Ukatxa, Salmo 146:4 akham sarakiwa, kunapachatix maynix jiwxi ukhaxa, “amtatanakapax tukusxi[wa]” sasa; ukhamasti, q’al tukusxi. Chiqasa, taqinisa jiwirikïtanwa janiw cuerpon jiwatapxaruxa jakxtanti. Jakäwisaxa mä velan ninapjamawa. Kunapachatï nin jiwayktan ukhaxa janiw kawkirus sarkiti, jan ukasti ina ch’usarukiw tukusxi.
JESUSAX JIWAÑXAT KAMSATAYNASA
7 Mä amigopawa jiwxatayna, ukat parlasaw Jesucristox jiwatanakxat sum qhanañchäna. Nayraqatxa arkirinakaparux akham sänwa: “Lázaro amigosax ikiskiwa” sasa. Usutat waliptasas Lazarox ikiskaspa ukhamwa arkirinakapax amuyapxatayna. Ukampis janiw ukhamäkänti, Jesusaw jupanakarux sum qhanañchäna: “Lazarox jiwataw” sasa (Juan 11:11-14). Jiwañax ikimpi, samarañampi sasïkaspas ukham sasaw Jesusax säna. Amigopax janiw alaxpachankkänsa ni aqkir infiernonkkänsa. Janiw angelanakampïñataki sarkataynati ni nayra achachilanakapampïñatakisa, ni yaqha cuerponsa yurkataynati. Jiwañanwa samaraskäna, jan samkaniw jiw ikt’askäna. Biblianxa yaqha chiqanakanxa, jiwañax ikimpi sasïkaspasa ukham sarakiwa. Sañäni, Jesusax mä imill wawaru jaktayir sarasinxa “ikiskiwa” sataynawa (Lucas 8:52, 53). Isaiasaxa “uraqin ikirinakasti ikinakapatxa sartapxaniwa” sarakitaynawa (Isaías 26:19).
8 ¿Jehová Diosax jaqinakan jiwañapxa munpachati? Janiwa. Uraqin wiñay jakasipxañapatakiwa jaqinakarux luratayna. Kunjamtï aka libron yatiqktanxa, Diosaxa mä suma huertoruw nayrïr awk taykasarux uchäna, ukatsti janipuniw usuntapxañapäkänti. Ukhamasti askinakwa Diosax jaqinakatakix munäna. ¿Khiti awkiraki wawanakapana chuymankiptasin jiwañap munaspasti? ¡Janiw khiti awkisa ukham munkaspati! Ukhamasti Jehová Diosaxa wawanakaparuxa wal munasïna ukatxa wiñayataki aka Uraqina kusisita jakasipxañapwa munäna. Bibliaxa “kunatï wiñayäki” ukwa “jaqin chuymaparu” Diosax uchatayna siwa (Eclesiastés 3:11). Ukhamaxa, wiñayataki jakañ muniri luratätanwa, ukat wiñay jakasiñasatakixa mä thakwa jist’ararapistu.
¿KUNATSA JIWTANXA?
9 Ukhamasti ¿kunatsa jiwtanxa? Uk sum amuyañatakixa, kunapachatï aka Uraqin mä chacha warmiki utjkäna ukhaxa, kunas pasatayna uk yatxatañasawa. Bibliaxa akham siwa: “Diosax taqi casta suma frutanak achuri quqanak jilayarakïna, ukanakasti manq’añatakïnwa” sasa (Génesis 2:9). Ukampisa, Diosaxa, Adanaruxa akham sataynawa: “Aka huerton taqi quqanakat manq’asïta, ukampisa aski ukhamarak ñanqha yatiñ churir quqatxa janiw manq’ätati. Uka quqan achunakapxa jan manq’amti, manq’äta ukapachasti chiqpachan jiwäta” sasa (Génesis 2:16, 17). Janiw jan phuqañjam kamachïkänti, Adanampi Evampi manq’asiñapatakixa kunaymani walja quqanakawa utjäna. Ukampisa, uka quqaxa Diosar yuspäratapa uñacht’ayañatakïnwa, Jupaw taqi kunsa, jan juchani suma jakäwsa churatayna. Uka kamachiru ist’asaxa uñacht’ayapxaspänwa alaxpachankiri Awkiparu respetapxatapa ukhamaraki arunakaparu ist’añ munapxatapa.
10 Nayrïri awk taykasaxa Jehová Diosar jan ist’añwa ajlliwäpxatayna. Mä asirumpiwa Satanasaxa Evaru arxayatayna, ukat akham sasawa jiskt’atayna: “¿Ukhamax Diosax sapxtamti: ‘Janiw kawkïri quqan achunakapsa manq’apxätati’ sasa?”. Ukxarusti Evax sataynawa: “Kawkïri quqan achupatsa manq’asipkakiristwa, chika taypinkki uka quqan achunakapakwa janix manq’apkiristtixa. Diosasti sapxarakituwa: ‘Janiw uka quqan achupxa manq’apxätati ni llamkt’apxätasa. Manq’apxäta ukhasti jiwapxataw’ sasa” (Génesis 3:1-3).
11 Supayax akham sataynawa: “Janiw jiwapkätati. Diosax yatiwa, kunapachatix jumanakax uka quqan achunakapata manq’apxasma ukkhax yatipxasmawa kunatix askïki, ukhamarak ñanqhäki ukanakxa, ukatsti Diosjamäpxasmawa” sasa (Génesis 3:4, 5). Jark’asit quqan achupa manq’añaxa walispaw sayañwa Supayax munäna. Ukhamatwa, amtapxäta kunatix askïki, ñanqhäki ukanakxa; mä arunxa, munañanakamaruwa taqi kunsa lurapxäta sasaw satayna. Jehová Diosax uka quqan achupxa janiw manq’apxätati sänwa, uk sasinxa Diosax k’ariskaspas ukhamwa Supayax säna. Evaxa Supayaruwa ist’atayna, ukhamasti janiw manq’apxätati sat quqan achupwa manq’antatayna. Ukxarusti chachaparuwa churarakitayna manq’antañapataki. Janiw jan yatipkänti. Kuntï Diosax janiw manq’apxätati siskäna ukxa sum yatipxäna. Uka achu manq’antasasti, yatkasawa Diosan suma kamachipxa p’akintapxatayna. Ukhamatwa alaxpacha Awkiparuxa jisk’achapxäna janiw awkiparjamasa uñjapkänti. ¡Wali jach’a jucharupuniwa purt’asipxatayna, ukham Inuqiriparu jan respetasaxa!
12 Amuyt’añäni, mä wawa sum uywassna ukat jan ist’xistaspati, janiraki respetxistaspasa, uñisxistaspa ukhaxa, wali chuyma usuyäspawa. Ukhamarakiwa, kunjaki Jehová Diosan chuymapax ust’käna kunapachatix Adanampi Evampix juparu kutkatasipkatayna ukhaxa.
13 Uka panipaxa Jehová Diosaruwa jan ist’apkataynati, ukatxa janiw wiñayataki jakxapxañapäkänti. Ukatwa, jiwxapxäna, kunjamtï Diosax siskäna ukhama. Tukusxapxänwa. Ukhamasti, janiw yaqha chiqaru ajayjam jakir sarapkänti. Akham sasawa Jehová Diosax säna kunapachatix Adanaru juchañchkäna ukhaxa: “Sapüru manq’añamsti jump’imampirakiw jikxatäta, kuna laq’ata luratäktatix ukar kuttañamkama, laq’ätawa, laq’arurakiw kuttäta” sasa (Génesis 3:19). Diosax laq’atwa Adanarux luratayna (Génesis 2:7). Janir luratäkasinxa Adanax janiw utjkänti. Ukhamasti, “laq’arurakiw kuttäta” siskäna uka arunakampisti, Jehová Diosaxa, kunjamäkantix janir luratäkasinxa ukaruw kutt’äta sañ munäna, laq’aruwa tukuñapäna, mä arunxa jan jakäwini.
14 Adanas Evasa jichhürkama jakasipkasapänwa, ukampisa Diosar jan ist’asa juchachasipxatapatwa jiwapxi. Taqinisa jupan wawanakapätanwa, juchampi jiwañampi jaytawayistu ukatwa taqinisa jiwaraktanxa (Romanos 5:12). Uka juchaxa jan wali usump sasiwa, awkisa wawanakaparu uka usu pasaykaspa jan ukax tutiwaykaspa ukhamawa, janiw khitisa uka usut qhispkaspati. Ukat jiwañaxa janiw munasirïkisa ni bendicionäkisa, jan ukasti mä uñisirimpi sasiwa (1 Corintios 15:26). Uka jan sintt’asir uñisirita kutsuyañatakixa Jehová Diosawa mä qhispiyäwi churistu, ¡uka qhispiyäwitxa wal yuspärañasawa!
¿KUNJAMSA JIWAÑAT CHIQA YATIÑAXA YANAPISTU?
15 Jiwatanakaxa kunjamäsipkisa uka tuqitwa Bibliaxa yatichistu, uka yatichäwisti wal chuymachistu. Kunjamtï yatiqktanxa, janiw t’aqhisipkiti, ni usuyasipkisa. Janiw jiwatanakaru axsarañasäkiti, janiw kuns kamachapkistaspati. Janiw jupanakax yanapkistaspati, jiwasanakasa yanapkaraksnati. Janirakiw jupanakampixa parlt’askaraksnasa. Qullq apsuñatakixa, k’ari yupaychäwin walja yatichirinakapawa, jiwatanakaruxa yanapsnawa sapxi, ukar iyawsir jaqinakaxa, qullq churapxi. Ukampisa uka tuqita sum yatisaxa janiw uka k’arinak ist’xtanti.
16 Sarktan uka yupaychäwixa, ¿jiwatanakxata Biblian chiqa yatichäwipar iyawsiti? Niya taqpach yupaychäwinakaxa janiw iyawsapkiti. ¿Kunatsa? Kunattix Supayampi mayjt’ayatawa yatichäwinakapaxa. Jiwatat yaqha chiqan jakaskaksnasa ajayur uñtata, uk iyawsayañatakiwa k’ari yupaychäwinak Supayax apnaqi. Ukatsti, yaqha k’ari yatichäwinakampiw Jehová Diosat jaqinakar jithiqtayi. ¿Kunjamanakatsa?
17 Kunjamtï yatiqktanxa, yaqhipa yupaychäwinakanxa, ñanqha jaqinakaxa aqkir infiernon t’aqhisisipki sasaw yatichapxi. Uka yatichäwixa Jehová Diosarux k’arintiwa, jupasti wali munasiñan Diosawa ukat janipuniw khitirus t’aqhisiykaspati (1 Juan 4:8). Mä jaqixa jan ist’asir wawaparu amparap ninar luqxatayasin t’aqhisiyaspa ukhaxa ¿kamsasmasa? ¿Uka jaqir uñt’añ munasmati? ¿Jupar respetasmati? Janiwa. Jan sintt’asir qhuru jaqiw sasmawa. Ukhamarakiwa, Jehová Diosax aqkir infiernonsa jaqinakaru wiñay wiñayataki t’aqhisiykaspa ukham iyawsañaswa Supayax muni.
18 Satanasax yaqhip yupaychäwinakampixa akham sasaw yatichayi, jiwatanakaxa ajayuruwa tukupxi ukat yupaychañasawa respetañasarakiwa sasa. Jiwatanakan ajayupaxa wali ch’amani munasirïspawa jan ukax wali ch’amani uñisirïspawa sasaw uka yatichäwimpix sañ munapxi. Ukaru iyawsasasti walja jaqinakawa jiwatanakaruxa axsarapxi, yupaychapxaraki. Bibliaxa janiw ukham yatichkiti, jan ukasti jiwatanakax ikisipkiw siwa, ukat Jehová chiqpach Diosarukiw yupaychañasa sarakiwa, jupan luratätanwa, jupawa taqi kuns churistu (Apocalipsis 4:11).
19 Jiwatanakxata chiq yatisaxa janiwa yupaychäwinakan k’ari yatichäwinakapxa juk’ampi ist’xtanti. Ukatsti, Biblian yaqha yatichäwinakapsa sum amuyxtanxa, sañäni, Kusipachan wiñayataki jakasiñ tuqitsa sum amuyxaraktanxa. Jiwatanakaxa janiwa ajayjama kawkirusa jakir sarapkiti uk yatiqktan ukhaxa, wiñay jakañ suyt’äwixa, jiwasanakatakixa qhanäxiwa.
20 Jaya nayra maranakanwa Job chachaxa akham jiskt’asïna: “¿Mä jaqisti jiwxasinxa wasitat jaktanxaspati?” sasa (Job 14:14). Mä arunxa, ¿jiwañan samaraskirinakaruxa jakañax wasitat kutt’ayasispati? Uka tuqit Biblian yatichäwipaxa wal chuymacht’asiriwa, ukxa jutïr jaljan uñjañäni.
KUNSA BIBLIAX YATICHI
- Jiwatanakaxa janiw kuns yatipkiti, janiw uñjapkiti, ni ist’apkarakisa (Eclesiastés 9:5).
- Jiwatanakaxa ikisipkiwa, janiw t’aqhisipkiti, ni usuyasipkisa (Juan 11:11).
- Adanatwa juchxa katuqtanxa ukatwa jiwaraktanxa (Romanos 5:12).
* Juk’ampi yatxatañataki siski ukwa uñxatäta, ukanwa almampita ajayumpita sum qhanañchasiski.
Yatichäwin jiskt’anakapa
1-3. ¿Kunanaksa jiwañxata jaqinakax jiskt’asipxixa, uka tuqit kamsapxisa walja yupaychäwinakaxa?
4. ¿Kamsasas walja yupaychäwinakax jiwañxat yatichapxi?
5, 6. Biblian yatichäwinakaparjamaxa, ¿kunjamäsipkisa jiwatanakaxa?
7. ¿Kunsa Jesusan arunakapaxa jiwañxat yatichistu?
8. ¿Kunatsa Diosax janipuniwa jiwañasxa munkänti sasax sisna?
9. ¿Kamsataynasa Diosax Adanaruxa, ukat kunatsa uka kamach phuqañax jan ch’amäkäna?
10, 11. 1) ¿Kunanakasa nayra awk taykasaruxa kamach p’akintañaru puriyatayna? 2) ¿Kunatsa Adanampi Evampixa jan ist’asisa wali jach’a jucharu purt’asipxatayna?
12. Adanas Evas Diosar chuyma wal usuyapxatayna ukxa, ¿kuna amuyäwis sum amuyañ yanapistaspa?
13. ¿Jiwatatxa Adanaruxa kunaw pasañapän sis Jehová Diosaxa, ukat ukax kun sañs muni?
14. ¿Kunatsa jiwtanxa?
15. ¿Kunatsa jiwañxat chiqa yatiñaxa chuymachistu?
16. ¿Niya taqi yupaychäwinakan yatichäwinakaparux khitis mayjt’ayi, kunjamatsa?
17. ¿Kunatsa Jehová Diosar k’arinti infiernon t’aqhisiñ yatichäwixa?
18. ¿Kuna k’ari yatichäwinak yatiqasasa jiwatanakarux yupaychapxi?
19. Jiwatanakxata chiq yatisaxa, ¿Biblian kuna yaqha yatichäwinakapsa sum amuyxtanxa?
20. ¿Kuna jiskt’äwitsa jutïr jaljan yatxatañäni?


text:
Kimsa Uru Jachʼa Tantachäwitak Programa 2017
Aka jachʼa tantachäwejj kunjamsa apasini uk uñjjattʼam, aka tantachäwejj sum sarnaqañataki ukat jan waltʼäwinak aguantañatakiw yanaptʼätam.
Viernes
Jan waltʼäwinak aguantañatakejja, ¿kunjam chuymanïñasas wakisi? ¿Kunas ukham chuymanïñatakejj yanaptʼistani?
Sábado
Taqe chʼamani Diosajj ¿kunjamsa aguantañatak yanaptʼistu, chʼamsa churarakistu?
Domingo
Jesusajj akham sänwa: “Khititejj tukuykam aguantkani ukaw salvatäni” sasa. ¿Kunjamsa uka arunakarjam sarnaqsna?
Tantachasirinakatak yatiyäwinaka
Aka jachʼa tantachäwin kuna yaqha tantachäwinakas utjarakini ukaw akan qhanañchasi. Aka toqenakatwa jukʼamp yatjjatarakisma katoqerinakata, asientonakata, bautismota, qollqemp yanaptʼañata, chhaqayasktan ukanakata, primeros auxilios ukata ukat yanaptʼañ munirinakata.
Jukʼamp yatiñataki
¿KHITINAKAS JEHOVÁ DIOSAN MUNAÑAP LURASIPKI?
¿Kunatsa jachʼa tantachäwinakan tantachasipjje?
Kimsa kutiw maran tantachasipjje. ¿Kunjamsa uka tantachäwinakar sarañajj yanaptʼistaspa?


text:
JUPJAM IYAWSÄWINÏPJJAÑÄNI | DAVID
‘Aka nuwasïwisti Jehová Diosankiwa’
WALJA soldadonakaw David waynan jakʼap chhukukipasipki. Jupanakajj wali sustjataw nuwasiñ cheqat jaltasipki. ¿Kunas sustjäna? Soldadonakajj wali ajjsarasaw mä suti kutin kutini aytapjjäna, uk Davidajj sum istʼpachäna. Ukhamarus mä jachʼa tansa jaqeruw uñjarakpachäna, Davidajj janipuniw ukham jaqer uñjirïkänti.
Uka chachajj Goliat satänwa, jupasti wali jachʼapunïnwa. Pä jachʼa jaqenakat sipansa jukʼamp jilaw pespachäna. Nuwasiñsa sumwa yatïna, armantata ukat wali chʼamanirakïnwa. Jichhajj kunjamsa Goliat chachajja, wali jachʼat israelan ejercitoparusa ukat Saúl reyirus jiskʼachir arunak säna uk amuytʼarakim. Jupajj akham sasaw säna: ‘Mayniru ajllisipjjam nayampi nuwasiñapataki. Atipjitani ukhajja, esclavonakamaw tukupjjä, ukampisa nayatejj juparu atipjä ukhajja, esclavonakajjaw tukupjjarakïta’ sasa (1 Samuel 17:4-10).
Saúl reyisa israelitanakasa wal ajjsarayasipjjäna. Filisteonakan ejercitopampi ukat israelitanakan ejercitopampejj jan kun lurasakiw qheparapjjäna, ukañkamajj sapüruw Goliat chachajj jiskʼachir arunak kimsa phajjsinak jila parläna. Taqe ukanak yatisajja, Davidajj wal llakisïna. Saúl reyina ukat soldadonakapana ukhamarak Davidan kimsa jilïr jilanakapan ajjsarayasipjjatapajj janipuniw walïkänti. David waynatakejja, Goliatajj janiw israelan ejercitoparuk jiskʼachkänti, jan ukasti Jehová Diosaruw jiskʼachaskäna. Uk yatisajj ¿kunsa Davidajj luraspäna? ¿Kunsa jupan Diosar confiyatapat yateqassna? (1 Samuel 17:11-14).
“AKAPÏ REYITAKI AJLLITÄÑAPÄKI UKAJJA”
Kunas uka nayrajj pasäna uk jichhajj yatjjatañäni. David waynajj Belén jakʼanwa awkipan uwijanakap awatiskäna, ukat niyaw chʼamaktʼaskarakïna. Davidajj wali suma uñnaqtʼani qʼajjo waynitünwa. Arpa tocañsa sum yatirakïna, Diosan muspharkañ luratanakap uñjasajj wal kusisirïna, arpa walja horanak tocasajja, wali sum tocañsa yatsurakpachäna. Ukampis uka arumajj tatapaw utar jawsayäna, jupajj jankʼakiw jupampi jikisir sarañapäna (1 Samuel 16:12).
David waynajja, Isaí (Jesé) awkiparojj mä jilïr chachampi parlir uñjäna, uka chachajj Diosat jan jitheqtir Samuel profetänwa. Juparojj Jehová Diosaw Isaí chachan wawanakap taypita Israel markataki mä rey ajlliñapatak khitäna. Samuelojj Davidan paqallqo jilïr jilanakaparojj uñj-jjänwa, ukampis Diosajj janiw jupanakat ni maynirus ajllkänti. Davidajj purkäna ukhajja, akham sasaw Samuel profetar Diosajj säna: “Akapï reyitaki ajllitäñapäki ukajja. Jichhajj sartasim, ukatsti juparojj reyïñapataki yaqhachjjam” sasa. Samuelojj jankʼakiw aceiten wajjra aptasinjja, Davidarojj reyïñapataki ajllïna. Uka qhepatjja, janiw Davidan jakäwipajj pachpäjjänti, Bibliajj uka toqet akham siwa: “Ukat uksarusti Tatitun ajayupaw jupjjankäna” sasa (1 Samuel 16:1, 5-13).
Davidajja, jankʼakit tronon reyjam qontʼasiñ ¿munpachäna? Janiwa, jupajja Diosan qollana ajayupampiw irpayasiñ munäna, ukatwa pacienciampi suytʼaskäna. Davidajj uwij awatiskakïnwa, ukajj chʼamäkchïnsa, taqe chuymaw uka luräw phoqäna. Awkipan uwijanakaparojj mä leonampi ukat mä osompiw manqʼantañ munapjjäna. Davidajj jayataki uka animalanakar alisnukuñat sipansa, jan ajjsartʼasaw uka animalanakamp nuwasïna ukat jiwayarakïna (1 Samuel 17:34-36; Isaías 31:4).
Tiempompejja, David waynat taqe cheqanwa parlasjjäna, ukatwa Saulajj jawsayäna. Diosar jan istʼatap laykojja, janiw Diosajj Saular askit uñj-jjänti. Ukhamasti Jehová Diosan ajayupajja, janiw Saúl reyimpëjjänti jan ukasti mä ñanqha ajayuw Saular jan waltʼayjjäna, ukatwa jankʼak colerasïna, mayninakar jan confiykänti ukat jan walinak luräna. Saular uka ñanqha ajayojj jan waltʼaykäna ukhajja, musicaw jupar walichäna. Saulan chachanakapajj David waynat parlir istʼapjjäna, Davidasti wali sum tocañ yatïna ukhamarak guerran nuwasiñsa janiw ajjsarkänti, ukatwa reyin nayraqatapar irptanipjjäna. Davidasti corten tocapki ukanaka taypinkjjarakïnwa ukat Saulan escuderopjamaw sirvjjarakïna (1 Samuel 15:26-29; 16:14-23).
Qʼajjo wayn tawaqonakajja, Davidan iyawsäwipat jan ukajj Diosar confiyatapat waljanakwa yateqapjjaspa. Jupajj janiw tiempop ina chʼusar aptʼaskänti, jan ukati Jehová Diosar jukʼamp uñtʼañatakiw chʼamachasïna. Wali pacienciampiw kunatï jakäwipan yanaptʼkaspa ukanak yateqarakïna. Janiw ukakïkänti, jupajj Jehová Diosan qollan ajayupampiw yanaptʼayasïna. ¡Ukajj wali yateqaskañawa! (Eclesiastés 12:1).
“JANIW KHITIS UKA FILISTEO CHACHAROJJ AJJSARAÑAPÄKITI”
Saúl reyir sirvkäna ukhajja, walja kutiw Davidajj awkipan uwijanakap awatirejj sarirïna, awisajj jaya tiempow chhaqasirïna. Mä kutejja, Isaí tatapaw jilïr jilanakapar uñjir Davidar khitäna, jupanakajj Saúl chachan ejercitopankapjjänwa. Davidajja, jilanakapatakiw Ela satäkis uka valler manqʼañanak apäna. Kunjamtï qalltan parltʼaniwayktanjja, filisteonakampi israelitanakampejj ukhamakiw ukankapjjäna, janiw kamachtʼasipkänsa (1 Samuel 17:1-3, 15-19).
Ukajj janipuniw Davidatakejj walïkänti. Jehová Diosan ejercitopajj ¿kunjamarak kʼari diosanakar yupaychir mä jaqer ajjsarjjanisti? Goliat chachajja, janiw israelan ejercitoparuk jiskʼachkänti, jan ukasti Jehová Diosaruw jiskʼachaskäna. Ukatwa Davidajj soldadonakampi Goliatar jiwayañatak parläna. Ukampis Eliab jilïr jilapaw kuntï parlkäna uk istʼäna ukat Davidarojj wal toqenoqarakïna, “jumasti soldadonakar nuwasiskiri uñjirikiw juttajja” sasaw säna. Davidajj akham sänwa: “Jichhasti, ¿kunarak lurttsti? Nayajja aleqakiw parltʼaskta” sasa. Qhepatjja, Goliatar jiwayañat Davidajj parlaskakïnwa, uk istʼasajj Saular yatiyiriw sarapjjäna, Saúl reyisti Davidarojj jawsayarakïnwa (1 Samuel 17:23-31).
Saúl reyirojj akham sasaw Davidajj chʼamañchtʼäna: “Janiw khitis uka filisteo chacharojj ajjsarañapäkiti” sasa. Saúl chachasa soldadonakapasa, Goliat chacharojj jachʼätapatwa ajjsarapjjäna, ukhamarus jupa nayraqatan jiskʼakipjjatapwa amuyasipjjarakïna. ‘Goliatajj jankʼakiw taqenir jiwayistaspa’ sasaw amuyapjjpachäna, ukampis Davidajj janiw ukham amuykänti. Ukatwa nayaw Goliatampi nuwasir saräjja sasin säna (1 Samuel 17:32).
Saúl reyejj Davidar akham sarakïnwa: “Janiw juma sapaki uka filisteo chachampi nuwasir sarkasmati. Jumasti wawäsktawa, ukampisa jupajj wayna tiempopatpacha guerran nuwasiri yatitawa” sasa. ¿Cheqapunit Davidajj wawäskäna? Janiwa, ukampis janiw nuwasir sarañatak maranak phoqkänti, jupajj qʼajjo waynakïskänwa. Ukhamarus ukhatakejja, David waynajj jan ajjsariri nuwasirit uñtʼatäjjänwa (1 Samuel 16:18; 17:33).
Davidajj kunjamsa mä leonampiru, mä osompiru jiwayäna ukwa Saular qhanañchäna. Ukham sasajj ¿jachʼa jachʼat tukuskäna? Janiwa, jupajj akham sänwa: “[Jehová Diosajja] leonan amparapatsa, ukhamarak oson amparapatsa qhespiyituwa. Aka filisteo chachan amparapatsti qhespiyarakikitaniwa” sasa. Uka arunak istʼasajja, Saulajj akham sänwa: “Ukhamajj saramaya, Tatitusti juma chikarakïpan” sasa (1 Samuel 17:37).
David waynajj taqe chuymaw Diosar confiyäna, ukhamajj jupatwa yateqasiñasa. David waynatakejja, Diosajj cheqapuniw utjäna, ukatwa Jupar iyawsäna. Davidarojja, kunanaktï Diosat yateqkäna ukat jakäwipan kunanakatï paskäna ukanakaw Diosar iyawsañatak yanaptʼäna. Jupatakejja, Jehová Diosajj jarkʼaqeri ukat arsutanakap phoqer Diosänwa. Jiwasajja Bibliat jukʼamp yatjjatasaw Diosar jukʼamp iyawsaraksna. Kuntï Bibliat yateqktan ukarjam sarnaqañäni ukajja, jukʼampiw Jupar iyawsarakiñäni (Hebreos 11:1).
“TATITOJJ JUMAROJJ AMPARAJJARUW KATUYITANI”
Qalltanjja, Saúl reyejj guerran nuwasiñ isipampiw Davidarojj isthapiyäna, ukajj Goliat chachan nuwasiñ isinakapar uñtasitänwa ukat bronceta luratarakïnwa. Davidan cuerpoparusa, hierrot lurat mä isimpiw isintayarakïna. Sartañ yantʼkäna ukhajja, janiw Davidajj sartirjamäkänti, jupajj janiw uka isirojj yatitäkänti, ukhamarus Saulan isinakapajj wali jachʼänwa, jupajj israelitanak taypinjja jachʼa tansänwa (1 Samuel 9:2). Ukatwa Davidajj taqe uka isinak isirasjjäna, kuna isinakampitï jupajj yatitäkäna ukat kunanaktï sum apnaqañ yatkäna ukampikiw nuwasir saräna (1 Samuel 17:38-40).
Davidajj mä lawa aptʼasita, mä wayaqas warkuntata ukat mä qʼorawas aptʼasitaw nuwasir saräna. Mä qʼorawampi nuwasir sarasajja, janiw atipksnati sasin inas yaqhepanakajj amuyapjjchispa, ukampis mä qʼorawajj wali askïnwa. Nayra tiemponjja, qʼorawajj lipʼichit luratänwa ukat pä pitampiw purapat chinkatasïna. Qʼorawar mä qala uchasaw amparampi khiwtasïna ukat mä pita antuttʼasajja wali chʼamampiw qalajj sarirïna. Ukhamasti qʼorawajj wali askïnwa, uk yatisaw yaqhep ejercitonakajj qʼorawtʼirinakanïpjjäna.
Nuwasiñatak wakichtʼasisajja, Davidajj Goliat chachampi jikisiriw saräna. Jichhajj kunjamsa Davidajj waña jawirar mantkasajj Diosar mayisiski ukat phesqa jiskʼa llustʼa qalanak aptaski uk amuytʼam. Uka qhepatjja, Goliat chachampi nuwasiriw tʼijurakïna.
“Filisteo chachasti Davidar uñjasinjja, uñkatänwa sinti wawäskatapa, suma wila ajanuni, suma uñnaqtʼaniraki”. Ukatwa jupajj wali colerata akham säna: “¿Nayasti anütti juman lawa aytʼata nayampi nuwasiri jutañamatakejja?” sasa. Goliat chachajja, lawa uñjänwa ukampis inas qʼoraw jan uñjkchïnti. Davidarojja uka filisteo chachajj diosanakapan sutipjjaruw maldecïna, jañchimjja alajjpach jamachʼinakan manqʼañapataki, pampankir animalanakan manqʼañapatakirakiw churä sasaw sarakïna (1 Samuel 17:41-44).
David waynan arunakapajja, Jehová Diosar taqe chuyma confiyatap uñachtʼayistu. Jupasti akham sasaw Goliat chachar artʼäna: “Jumasti espadampi, lansampi, flechanakampiw nayamp nuwasirejj juttajja ukampis nayajj jumampi nuwasirejj taqe chʼamani Tatit [Jehová] Diosan sutipjjaruw juttjja. Jupasti Israelan ejercitopan Diosapawa, khitirutejj jumajj arnaqkta ukana” sasa. Davidarojj janiw jaqenakan wali chʼamanïpjjatapasa ni nuwasiñ armanakapasa ajjsaraykänti. Goliat chachajj Jehová Diosaruw jiskʼachäna, ukatwa Davidajj akham säna: ‘Aka nuwasïwisti Jehová Diosankiwa’ sasa (1 Samuel 17:45-47).
Davidajja, Goliat chachan wali jachʼätapsa ukat nuwasiñ armanakapsa sum uñjaskäna. Ukampis janiw Saúl chachjamasa, ni soldadonakapjamas uka jachʼa chachar uñjasajj ajjsarayaskänti. Antisas Jehová Dios nayraqatanjja, Goliatajj janiw kunäkänsa uk sum yatïna. Goliatajj taqenit sipans jachʼäkchïnsa, Dios nayraqatanjja taqe jaqenakjamarakiw mä jiskʼa laqʼor uñtasitakïna.
David waynajj Goliat chachampi nuwasiriw tʼijüna. Wayaqapat mä qala apsusasti qʼorawaparuw qala uchäna, qʼorawsti wali chʼamampiw khiwtarakïna. Goliatasti jukʼat jukʼatwa Davidarojj jakʼachasinïna, inas yanapiripajj escudo aptʼat jutarakchïna. Goliat chachan wali jachʼätapajja janiw askïkänti, yanapiripajj janiw jupjam jachʼa jaqëkänti, ukhamasti janiw Goliatan pʼeqep jarkʼaqerjamäkänti. Ukatwa Davidajj pʼeqepar qʼorawtʼañ amtäna (1 Samuel 17:41).
Davidajj mayak qal qʼorawtʼäna. Qalajj kunja chʼamampis saräna uk amuytʼam. Cheqasa, Jehová Diosaw Davidan jan pantjasiñapatak yanaptʼaskäna. Qalajj Goliat chachan pʼeqepar purisajja, parap pʼiyantäna, ukatsti Goliat chachajj ajanutwa oraqer liwnoqtäna. Uk uñjasajj wali sustukiw yanapiripajj tʼijjtawayjjpachäna. Jakʼachasisinjja, Davidajj Goliat chachan espadap aptasajja pʼeqep apaqarakïna (1 Samuel 17:48-51).
Ukanak uñjasajja, Saúl chachasa ukhamarak soldadonakapasa jan ajjsarasaw wali jachʼat arnaqasis filisteonakar arktapjjäna. “[Jehová Diosaw] jumanakarojj nanakan amparanakajjaru katuyapjjetani” sasin Davidajj Goliatar arskäna ukajj phoqasïnwa (1 Samuel 17:47, 52, 53).
Diosan servirinakapajja, janiw jichhürunakan guerrar nuwasirejj sarjjtanti (Mateo 26:52). Ukampis Davidjam iyawsäwinïñatakiw chʼamachasiñasa. Jehová Diosajja, jupatakejj cheqapuniw utjäna, ukatwa Jupar taqe chuyma servïna ukat respetarakïna. Awisajj inas jan walinakan uñjaschiñäni, ukanakajj Goliatar uñtasit wali jachʼanakäspawa. Ukampis Jehová Dios nayraqatanjja, uka jan walinakajj janiw kunäkisa. Jiwasatï Davidjam Diosar taqe chuyma serviñäni ukhamarak confiyañäni ukhajja, janiw yantʼanakajj aynachtʼaykistaniti. Diosatakejj janiw kunas chʼamäkiti, Jupan yanaptʼapampejj taqe kunaruw atipjsna.


text:
Kunats utjix aka wilamasinakar arxatir utaxa
Wilamasinakan jan wali qamirinakar tuqisirinakar askicht’asa walir apañtakiwa. Chile Markan iwxatapxiw wilamsinak arxatir uta askicht’asis sum sarayañtakiwa.
Aka wila masinakar arxatir utax luratawa aka amuyunakata:
- Wilamasinakar arxatañtakix mayapt’ayas luratawa.
- Panpachan nuwasitanakar askichasis sumar puriyañtakiwa.
- Sum amuyt’as nuwasitanakamp qhananchayañaw taqi lurawinakapata. Ukanak askichañtakix arxatiritakix utjiw mä yatir qhananchayiri wilamasinakan nuwasitanakapata.
- Arxatirix sum yatiñapaw taqi aka kamachinakata, sapat sapar jiskt’asa sum arsuyañapawa.
- Ratuki qhananchayañapaw aka lurawinaka.
- Aka yanapaw jilayañapaw sum sarayasa
Kuna lurawinaks askichix wilamasinak arxatir utaxa
- Uta wawa katuqañtaki
- Chile Markat yaqha markar iyawsiri wawanak, imillanaka, yuqallanaka mistuñpataki.
- Arxatirir jaljasit chacha warmix mayiñapaw utjirinakap jaljasiñtak ukat arxatiriw sanix jaljasit chacha warmir suma amuyur puriñpataki.
- Wilamasin utjawinakapa: Chacha warmin utapax janiw aljatakaspat, ukhamarak janiw qullqit mat’atakirakispat jan panpachan amtatakchi ukaxa.
- Wawanakar sum uñjañawa
- Utjawinakap jan apnaqaspati usuta jiqhatasit layku
- Wawapar sapa urus ukhamarak sapa simanas uñjañapapiniwa
- Jan chachachasiñ warmichasiñ munirinaka
- Chacha warmi jaljt’ata
- Mamap tatap uñtayiri
- Imaña: Arxatirir mayiñaw khitis apnakanix wawan, imillana, yuqallana tunka kimsaqallquni marankam utjawinakapa, tatap – mamap jiwataspa jan uñjañ atkaspa usutap layku.
- Jani walir apaña imillar yuqalllaru
- Imillanakar yuqallanakr jawk’aña
- Sum uñjañaw jawq’at jaytat imillanakar yuqallanakar maxt’a waynanakar, k’asu tawaqunakaru.
- Chacha warmi jaljasita
- Wawanakapan utjirinakapat tatap mamapax sumapiniw uñjañapaxa
- Wawapatak qullqi churañawa
- Utjawinakapax jaljatañap chachankir warminkirixa, chacha warmix jaljasitapxi ukaxa.
- Arxatirtuqit jaljasita
- Munatapamp jan wali qamasiri
- Taqi kunanak mistuskirinakat wilamasinakan qamawipata.
Kunamas mantañax wilamasinakar arxatir utaruxa
Wilamasinak arxatir utarux kijasiñanak yatiyañaw, kawkir jaqinakas luraskaspaw arxatir taypita.
Qillqat taypit kijanakax churatañapaw jan ukasti arxatirix sarakispaw arsupamp yatiyañpatak, ukatakix arsuwipat laphir qillqtañapawa. Taqi ukanak arxatirix sum uñjas yatiyaniw taqi kijatanak sumar sarañataki.
Taqi Chile Markan utjit wilamasinakar arxatir utaxa.
Jisa, taqi Markatuqinakanan utjaskiwa. Jisk’a markanakansti utjarakiw arxatir qillqiri wilamasinakar uñjiriraki.
Kijasiñtakix arxatirix utjañapiniti
Jisa, kijasiñtakix utjañapapiniw arxatirixa, jichax jupax jan atkaspat yaqha lurawinak layku ukhamark jupax nuwat warmispa, nuwat chachasp ukax arxatiriw yatiñapaxa,
Arxatir mayiñtakix jan qullqinikch ukax jupax mayispat inaymay irnaqirir yanapirir ukhamark wilamasinakar sum amuyayiru Markatuqipana
Kunamas sarayayix wilamasir arxatir utaxa
Taqi luratawinakax pä parlawinakaniwa; arsusiñapatak wakichayata yaqhasti sum lup’is qhananchayaña, akan arupat yatiñaw ukatakix arxatirix ukankiwa ukhamarak ist’irinaka.ukhamarak ukan utjiwa kimsa apnaqawi,mayax ordinario sata payasti especial sataraki, kimsasti apnaqawinak amtata sarayañtaki ukhamaraki wilamasipam jan wal qamirinakaru
Kunjamas procedimiento ordinario ukaxa
Mä pit kijasitaxa, arxatirix jawsañapaw mä tantachawir ukat ratuk luras yatiyatañapawa. Ukat kijat jaqix saniñapaw phisqa urur purkipan uka arsusiw urutaki.
Aka arsusiwirux sarañapaw kijasir jaqi ukhamaraki kijat jaqiraki panpachaniw irpasipxañapa arxatiriru, ukat mä amtar puripxani. Uka amtawit arxatirix saniwa jaljasit chacha warmirux sumar askichaspxañapatak ukat arxatiriw sarakinix kunanakas jan waliki ukat kunakas jan walikirak ukanak ukat uñjir masinakar jiskt’an ukat jupanakaw uñjatanakapatxamar arsusipxan ukat qhipürtaki jawsarakini.
Akanak askichañtakix qhiphürtak jawsatanakar kimsa tunka urukam luratañapawa, arsunakap yatiyatak uka urutpacha. Chacha warmi jaljasitanakax arxatirinakapamp sarapxañapaw ukat jupanakax uñt’ayapxan satanakap ukat uñjir masinakan satanakapampirak, qillqt’at laphinakampi taqi ukanakamp ukat tukuyañtakisti arxatiriw sañapax sapa maynitak akax wali akax jan walikit sasina, ukatsti jawsarakiniw qillqat taypit sañtaki akax akhamaw ukax ukhamarakiw sasina.
Procedimiento ordinario ukax lurañaw taqi kamachinakan jan qhanakiti ukapachana
Kunas wilamasinakar amuyt’ayirixa
Amuyt’ayas yanapt’irin, lurawipax nuwasit chacha warmir amuyt’ayas yanapañtakiwa. Yanpt’irix parlawinakapamp yanapt’aniw jupanakar jan sum sasitank askichasipxañapataki, jan arxatir qillt’atar mantasa.
Aka sarayir amtawir jupakiw, Yaqha jan walir puritanakax kijasitañapapunirakiwa, kunalaykutix suma amtawinakar puriñtakix arxatir taypitapiniw luratañapax.
Kunapachas sarañapinix amuyt’ayir yanapiriruxa
Wawanaktaki qullqi mayiñtaki, wawanakar kunapachas uñjayañi uka qhananchayañtaki, arxatir utax yanapt’irir iwxaniw sumar askichasis puriñapataki jan arxatir qillqatanakar pursisa, Yanapt’irimp suma amtatar puripxani ukax wali ch’amamp arxatirix iyawsani taqi uka lurawinakax juicio ukaruw saratakasp ukham waliniwa, jichax jupanakax jan kunar purkapaspa ukax yaqhat qalltañapawa uka juicio ukanuxa
Amuyt’ayir yanapirixa qullqi pajañati
Amuyusisa saririnakaruxa:
- Jupanakaw pajasipxañapax, qhawqas pajasiñak uka Ministerio de Justicia jupanakaw uñjapxixa.
- Jan qulllqin jaqinakatakisti janiw pajasipkaniti jan ukasti Corporación de Asistencia Judicial jupanakamp yanapatarakispawa ukhamaraki yaqha jan pajasit arxatir sarayirinaka.
Amuyusis saririnakar irpatanakaxa (wawanakar qullqi churañapatak, wawanakar kunapachas uñjayañi uka qhananchayañtaki) taqi uka lurawinakat janiw qullqi pajañapakiti awisakiw ukanakx pajasiñaspaxa
Jupax qullqinispa ukanaka pajasiñtak ukasti qullqi apnaqiwat jaksuñaw, ukat uñjañarakiw qhawqanis qamasipxix utapan taqi ukanaka
Resoluciones judiciales ukanak uñjirinak sum sarañapatak utjiti
Jisa, wilamasinak arxatir utanakaw uñjasipxix taqi lurawinak sum sarañapataki. Jupanakan lurawinakapax sum askichatañapaw jan mayamp kutiniñapataki. Jan ukasti jaqix jan wawapr yanapañtak jan qullqi churkit ukax, arxatir utax saniw jupax pajañapaw yaqha sarawinakampi.
Kunapachas qalltix aka Nueva Justicia de Familia ukax, kuna mayjachatanakas apkatatax 20.286 uka kamachiruxa
Aka kamachix 19.968 qalltiw wilamasinak arxatir utan, ukat sum qhananchayas sarantayi taypi sata paxsina pä waranqa phisqani marana. Machaq arxatirinakan mantawipax uñjayiw walja lurawinak sum uñjas chiqar sart’ayapxiwa.
Aka kamachix 20.286 mayjachasiw sarawipax tunka phisqani paxsina pä warnqa kimsaqallqu marana. Wilamasinakar arxatir utana jupanakax sum lurañ munapxi taqi lurawinaka, ukhamarak taqi jucha askichawinakas ratuk mistuñapawa.
Nayraqat mayjachat arxatawinak uskuntatanakax akanakawa:
Kijasitanak qillqatanak yatiyañaw arxatir utana
- Arxatirinak yapxapxiw (95 ukakam) a, ukat yapxatapxarakiw irnaqirinakamp ukhamaraki apnaqirinakamp (640 ukakama)
- Thurt’ayapxiw qillqir arxatirinakar sum lurañpatak taqi jisk’a markanakana.
- Sapa tuqina sum sarayirinak uñtyapxi sapa arxatir utataki
- Jilir irpirinak taqi tuqinakatak uskupxi taqi wilamasinak arxatir utanakana ukhamarak jilir irpir uskupxaraki juchanak apir tuqina, jach’a arjatir utanakana.
- Aka lurawinakax luratañapapiniw yanapir amuyt’ayirimp wawapatak qullqi churañapat, wawap uñjañpataki, Aka amuyt’awinakax sumat sumat luratañapawa
- Aka lurawinakax luratañapapiniw yanapir amuyt’ayirimp walja kijasitanakata:wawapatak qullqi churañapat, wawap uñjañpataki, wawanakap uñjañapataki sapa uruna. Aka amuyt’awinakax sumat sumat luratañapawa sapa markatuqinakana.
- Arjatirix jawsaychi ukax sarapxañapapiniwa, jichax jupax qillqat taypit mayisisp ukhamarak juchawinakat jark’tasp ukax arxatiriw sañapaxa,
- Utjañapaw sum jajllir sarayirix kijasitanak katuqañtaki
Jupaw Aymar arur jaqukipixa / Traductor:
Carlos Cañarí Ramírez, vicepresidente de la Academia Nacional de la Lengua Aymara. Académico de la Universidad de Tarapacá.
Jupanakaw Aymar aru qillqatanakax uñakipt’apxixa / Validador:
Hugo Mamani Mamani , presidente de la Academia Nacional de la Lengua Aymara. Profesor de educación intercultural bilingüe.
Jupaw Aymar qillqat ullixa / Locutor:
Carlos Cañari
Amtawi / Nota: Taqi aka laphin qillqatanakax kamachinakat amuyasipxañamataki ukatakiwa. Janiw arxatirin kamachinakap mayjachaykiti.


text:
13 JALJA
Jakäwxa Diosjama uñjapxañäni
¿Jakäwxa kunjamsa Diosax uñji?
¿Sullsuñxata Diosax kamspachasa?
¿Kunjamsa jakäwir respetatasxa uñacht’aysna?
JEHOVÁ sapakiw “chiqpach Diosaxa, jakkiri Dios[axa]” sataynaw Jeremías profetaxa (Jeremías 10:10). Taqi jakirinakaxa jupan Luratarakiwa. Ukhamwa alaxpachankir yaqhip wawanakapaxa sapxatayna: “Tata, nanakan Diosaxa, jumax askïtawa jach’añchäwi, gloria, ukhamarak munañanïña katuqañatakixa. Jumaw taqi kuns ina ch’usat lurtaxa, munañamatarakwa taqi kunas jakaskaraki, juman uskutarakiwa” (Apocalipsis 4:11). Ukatxa, Jehová Diosar q’uchkasinxa, David reyix akham sänwa: “Juman jakkir umax utji” sasa (Salmo 36:9). Ukhamasti, jakäwix Diosan suma churäwipawa.
2 Ukhamasti, Jehová Diosawa jakayasiskistu (Hechos 17:28). Jupaw samansa, umsa, manq’añanaksa, uraqsa churistu (Hechos 14:15-17). Taqi ukanakxa wali kusisita jakasiñasatakiwa churistu. Ukampisa, ukham suma jakäwiniñatakixa, wakisiwa Diosan kamachinakap yatiñasa, ukat ukarjam sarnaqañasa (Isaías 48:17, 18).
JAKÄWXA RESPETAPXAÑÄNI
3 Diosax muniwa, jakäwisarusa yaqhanakan jakäwiparusa respetomp uñjañasa. Amuyt’añataki: Adanampi Evampina Caín yuqapaxa, sullkapatakiw wal colerasitayna. Jach’a juchar jan puriñapatakix Jehová Diosax iwxänwa, ukampisa Cainax jan ist’asisaw Abel sullkaparux ‘jiwayañkama nuwjatayna’ (Génesis 4:3-8). Ukham jiwayatapatxa Jehová Diosax alisnukutaynaw siw Bibliaxa (Génesis 4:9-11).
4 Waranq waranqa maranak pasatatsti, Jehová Diosax israelitanakaruw kamachinak churäna, kunjamtï jupax munkäna ukhamaru yupaychapxañapataki. Moisés profetawa uka kamachinakxa katuqatayna, ukatwa Moisesan Leyipa satarakixa. Ukhamasti Moisesan Leyipanxa: “Janiw jiwayätati” sas qillqatänwa (Deuteronomio 5:17). Uka kamachiw israelitanakarux uñacht’ayäna jaqin jakäwipaxa Diosatakix wali valoranïtapa, ukatxa jaqinakaxa ukhamarakiwa jaqi masipan jakäwiparus uñjapxañapäna.
5 ¿Kamsarakpachas Diosaxa taykan purakapankaskiri wawatxa? Moisesan Leyipanxa siwa: “Chachanakatix jupanakpura nuwasisina chiqpachapuni mä usur warmiru nuwantani ukat janir ususiñapäkipana sullsuyani, ukampisa jan khitis jiwkani ukhaxa, warmin chachapax qhawqxay usuchjäwit maychini ukhaw wayt’asiñapa nuwantir jaqiruxa; ukat jupasti juesanakan nayraqatapanwa churañapa. Ukampisa jiwatatï utjanixa, almat almaw churañapa” sasa (Éxodo 21:22, 23, NM). Ukhamasti, taykan purakanpakir wawarux janiw jiwayasiñapäkänti. Uka jakäwixa Jehová Diosatakix wali valoranirakiwa (Salmo 127:3). Ukhamasti, janiw walïkit purakankaskir wawa jiwayasin apsuyasiñaxa.
6 Jaqi masisan jakäwiparux suma nayrampiwa uñjañasa, ukhamatwa jakäwirux respetaraktanxa. Bibliax siwa: “Taqi khititix jaqi masipar uñiski ukax jaqi jiwayiriwa. Jumanakax yatipxaraktawa janiw khiti jaqi jiwayirinsa wiñay jakañapax utjkaspati” sasa (1 Juan 3:15). Wiñay jakasiñtï munstanxa, chuymasanxa janiw utjañapäkiti uñisiñaxa, uñisiñatwa nuwasiñasa utji (1 Juan 3:11, 12). Wali wakisiriwa maynit maynikama munasiñ yatiqañasaxa.
JAKÄWXA RESPETTANWA
- taykan purakapankir wawaru jan jiwayasa
- Diosan uñisita q’añu luräwinak jaytanukusa
- jaqi masisaru uñisiñanaka chuymasat apsusa
7 ¿Kamsaraksnasa jakäwisaru respetañ tuqitxa? Janiw khitis jiwañ munktanti, ukampisa yaqhipanakax munañanakap thaqhasaxa, jakäwip apt’irjamaw sarnaqapxi. Sañäni, cigarro ch’amupxi, coca akhullipxi jan ukax jan wali qullanakampiw qulljasipxi. Ukanakax usuntayiriwa, jiwañar puriyiriwa. Ukhamasti, uka vicionakan sarnaqirinakaxa janiw jakäwirux respetapkiti. Diosatakix jan wali q’añu luräwinakawa (Romanos 6:19; 12:1; 2 Corintios 7:1). Kunjamtï Diosax munki ukhamarjama yupaychañatakixa, jaytxañamawa uka vicionakxa. Inas ch’amächini, ukampisa Jehová Diosaw ch’amap churistani ukanak jaytañatakixa. Jakäwix Diosan wali suma churäwipawa, ukham uñjañataki ch’amachasir jaqinakaruxa Jehová Diosax wal munasi.
8 Jakäwirutï respetstanxa, jan chijir puriñatakixa sum amuyt’asisaw sarnaqañäni. Janiw kusisiñ laykuki chijir purirjam sarnaqkañäniti. Autsa motsa amuyt’asisaw apnaqañäni, janirakiw usuchjasiñ anatt’añanakansa anatkañäniti (Salmo 11:5). Israelitanakar churaskäna uka kamachinakatxa mä kamachix akham siwa: “Kunapachatix maynix mä machaq uta lurasini, uta patapan terrasarux mä pirqampi muyuntayañapawa; ukhamatwa familiapax jan juchañchata uñjasini, khititix uka terrasat jalaqtasin jiwkaspa ukatxa” sasa (Deuteronomio 22:8). Uka kamachix wali suma yatichäwiniwa, ukarjamarakiw sarnaqañamaxa. Sañäni, utamatï escaleranïchixa, sum uñakipt’añama jan khitis jalaqtasin usuchjasiñapataki. Jan ukax carronïstasa carromax suma askichatäñapawa. Ukhamasti, utamas motomas automasa, jumatakisa mayninakatakisa jan chijir puriyirjamäpanti.
9 ¿Kunjams Inuqirix animalanakan jakäwipar uñjpacha? Wali valoranirakikiwa. Manq’añataki, isisiñataki, jark’aqasiñataki ukanakatakikiw animalanakarux jiwaysna siw Diosaxa (Génesis 3:21; 9:3; Éxodo 21:28). Khititï animalanakar t’aqhisiychi jan ukax anatiñanakan jiwaychi, uka jaqix janiw jakäwir respetkiti (Proverbios 12:10).
WILXA RESPETAPXAÑÄNI
10 Kunapachatï Cainax Abel sullkaparu jiwayatayna ukhaxa, Jehová Diosax sänwa: “Jila[ta]man wilapa uraqir wartktasa ukaw nayarux art’asinitu” sasa (Génesis 4:10). Jilatamana wilapaw sasinxa, Diosax jakäwipaw sañ munäna. Cainax sullkapan jakäwipwa apaqatayna, ukham luratapatsti juchañchatäñapänwa. Abel sullkapan wilapasa jan ukax jakäwipasa art’asinkaspa chiqaparu uñjatäñatak ukhamänwa. Uma Juicio pasatatsti wilampi jakäwimpix mayakïspasa ukhamäskakïnwa. Uma Juicio janir purinkipanxa, jaqinakaxa muxsa achunaka, ch’uxña manq’anaka, yaqha ukham achunakampi manq’asipxirïna. Ukampis Uma Juicio pasatatxa janiw ukhamäxänti. Noempi yuqanakapampirux Diosax sänwa: “Taqi animalanaka, ukhamarak kawkïri manq’añ ch’uxñanaktix churapksma ukanakxa manq’asipkakïtawa, nayaw ukanakxa churapxsma. Ukampis wilanpach aychxa janiw manq’apxätati, jakañax wilankatap layku” sasa (Génesis 1:29; 9:3, 4). Ukhamasti qhanawa, wilasa jakañasa mayakïkaspasa ukhamawa Jehová Diosatakixa.
11 Wil jan manq’asaw wilarux respettanxa. Israelitanakar churkäna uka Leyinxa, Jehová Diosax sänwa: “Kawkïri israelitanakatixa, jan ukax kawkïr yaqha markat jutasina jakirinakasa mä uywa jiwayapxani ukapachasti, jan ukax kawkïri jamach’inakatix manq’añataki uchatäki ukanaksa, ukapachasti wilapxa uraqiruw wartxarakini, ukatsti laq’ampiw imt’xani, uka wilax taqi jakirinakarusa jakaña churatap layku, ukampisa kawkïri jaqitix wila manq’ani ukasti jiwayatäxaniwa” sasa (Levítico 17:13, 14). Ukhamaxa, Noeru churat kamachix niya 800 maranak pasatatsa wakisiskakïnwa phuqañaxa. Ukhamax qhanänwa Diosan amuyatapaxa: yupaychirinakapaxa manq’asipkañapänwa animalanakan aychapxa, ukampisa janiw wilapxa manq’apxañapäkänti. Uraqiruw wartapxañapäna, ukhamatsa Diosaru animalan jakäwip kutt’aykaspa ukhama.
12 Cristianonakatakixa ukham kamachix utjarakiwa. Nayra patak maranakanxa, apostolanakampi, irpir yaqha cristianonakampiw tantachasipxatayna, kuna kamachinakarus cristianonakax ist’apxañapa uk amtañataki. Ukanxa akham amtapxatayna: “Qullan Ajayutakis nanakatakis waljamakiw amuyasi taqi akanakxar jan kuna lurañanaksa juk’ampi jumanakxar apxatañataki. Idolonakar luqtatäkis ukanakxa jan manq’apxamti. Janirak wilsa manq’apxamti, ni kunkat jaychjat jiwayat uywanaksa. Janirak wachuq jucha lurañansa sarnaqapxamti” (Hechos 15:28, 29; 21:25). Ukhamax ‘janiw wil manq’añasäkiti’. Diosatakixa wil manq’añaxa, yaqha diosanakar yupaychañampi, q’añu lurañanakan sarnaqañampi sasiwa, ukatwa janipuni manq’añasäkiti.
13 ¿Janiw wil manq’apxätati sasinxa janiw wil uchayasipxätati sarakpachänti? Ukhamawa. Amuyt’añataki: doctoratï janiw alcohol umätati siristam ukhaxa, ¿venat alcohol uchayasismati? Janiwa. Ukhamarakiwa, janiw wil manq’apxätati siski uka arunakaxa, janiw kuna tuqitsa wilax cuerposar mantañapäkit sañ munaraki. Ukhamasti aka kamachir jaysañatakixa janiw wila uchayasiñasäkiti.
14 Ukatxa, ¿kamachaspas mä cristianox wali usuchjatäspa jan ukax operación munasispa ukhaxa? Doctoranakaxa, janiti wil uchayaskätaxa jiwätawa sapxaspa ukhaxa, ¿kamachaspasa? Cristianox janiw jiwañ munkiti. Diosan churata wali valorani jakäwipa jan apt’añatakixa, jan wilani yaqha kasta qullayasiñanakampiwa qullayasispa. Ukhamaxa, wilaru yaqhip yanapt’ir qullanakampiwa yanapt’ayasirakispa.
15 Akapachana mä qhawqha urunakampi jakasiñ laykuxa, ¿Diosan kamachipxa p’akintaspati mä cristianoxa? Jesusax sänwa: “Khititix jakañap qhispiyasiñ munanixa, apt’asiniwa, ukampisa khititix jakañap naya layku apt’asinixa, qhispiyasiniwa” sasa (Mateo 16:25). Janiw khitis jiwañ munktanti. Jichhatï jucharar jakañasa qhispiyasiñ munasaxa Diosan kamachinakapa p’akintañänixa, wiñay jakañwa apt’snaxa. Ukhamasti, Diosan kamachipaxa jiwasan askisatakiwa, ukatwa ukaru atinisiñasaxa. Jiwañänisa, jakañ Chuririwa jaktayañ horasax amtasisin jaktayistani, ukhamatwa wali valoran jakäwxa wasitat katuqañäni (Juan 5:28, 29; Hebreos 11:6).
16 Diosar yupaychirinakax taqi chuymaw wila tuqit kamachiru ist’añ amtapxi. Ukatwa, janipuni wil manq’apkiti, ni qullayasiñatakis uchayasipkarakiti.* Jupanakax wil Utjayiriruw atinisipxi, kunattix Jupakiw yati kunas jiwasan askisatakixa. ¿Ukhamaw sarakismati?
KUNATAKIKIS WILAXA
17 Wilax kunatakikisa, ukax Moisesan Leyipanwa qhan uñacht’ayasi. Kunjamsa israelitanakax yupaychapxañapäna uk sasinxa, Jehová Diosax akham sänwa: “Taqi jakirinakasti kuna wilatix jupanxa utjki ukampiwa jakaraki. Nayaw jumanakarux altaraxan wila churapxsma, ukhamat jumanakax uka wila tuqi kutsuyatäpxañamataki, uka wilapï phuqxixa jumanakan jakañanïpxañamatakixa” sasa (Levítico 17: 11). Israelitanakax juchar purisinxa, mä animalwa luqtapxañapäna ukat wilapxa tabernaculon altaraparuw apapxarakiñapäna ukhamat juchanakapat pampachatäpxañapataki, Diosan templopax utjxäna ukhasti, templon altaraparuw wilax apatarakïna. Wilax ukatakikïnwa.
18 Chiqap cristianonakaxa janiw Moisesan Leyiparjam sarnaqxapxiti, ukatwa, animalanaksa jan luqtxapxiti, janiw animalanakan wilapsa altararus apxapxiti (Hebreos 10:1). Ukampisa, israelitanakaxa wil altarar apapkäna ukaxa, Diosan Yuqapax luqtasiñapäkäna ukwa uñacht’ayäna. Kunjamtï 5 jaljan yatiqktanxa, Jesusax jiwasanak layku jakäwip luqtasisinwa wilapxa wartasiwayi. Uka qhipatsti alaxpacharuw kutkatxi, ukatsti wilap wartasiwayki uka wilapwa mä kutiki Diosar luqtxarakïna jan mayampi luqtasxañapataki (Hebreos 9:11, 12). Ukhamatwa jiwasanakaxa juchanakasatxa pampachatäsnaxa, ukhamatarakwa wiñay jakañsa katuqaraksnaxa (Mateo 20:28; Juan 3:16). Ukhamasti, ukataki wila aptäwixa wali wakisirïnwa (1 Pedro 1:18, 19). Jesusax wilap wartasiwayki ukar iyawsasakiwa qhispiyatäsnaxa.
19 ¡Munasir Diosasarux walpun yuspärtanxa jakañ churistu ukatxa! Wiñay jakañatakix Jesusan luqtasïwipar iyawsañäni sasawa jaqi masisaru yatiyañasa, ukhamatwa Diosar yuspäratasxa uñacht’ayañäni. Wali k’uchikiw ukxa lurañäni, kunattix Jehová Diosjamarakiw jaqi masisan jakäwiparuxa wali valorani uñjaraktanxa (Ezequiel 3:17-21). Ukhamtï phuqañänixa, Pabljamwa saraksna: “Maynïritix jumanakat chhaqañar saraskan ukaxa, janiw khitis nayarux juchañchkitaspati [‘nayax taqinin wilapatxa q’umätwa’, MT]. Nayasti jumanakarux yatiyapxsmawa taqpach Diosan thakipatxa, jan kuns imt’asa” sasa (Hechos 20:26, 27). Ukhamasti jakäwimpi wilampi respetatasxa uñacht’aysnawa, jaqi masisaru Diosa tuqita, Diosan amtanakapata yatiyasa.
KUNSA BIBLIAX YATICHI
- Jakäwixa Diosan churäwipawa (Salmo 36:9; Apocalipsis 4:11).
- Janiw walïkit taykan purakapat wawa jiwayasna apsuñaxa, kunattix uka wawaxa wali valoraniw Diosatakixa (Éxodo 21:22, 23, NM; Salmo 127:3).
- Jakäwir respetatasxa uñacht’aysnawa jan chijiru apt’asa, wilsa jan manq’asa (Deuteronomio 5:17; Hechos 15:28, 29).
* Wil jan uchayasiñataki yaqha yanapt’anakata juk’ampi yatxatañ munasaxa, uñxatarakismawa akïr folleto, ¿Cómo puede salvarle la vida la sangre?, 13 janat 17 janakama, ukasti Jehová Diosan Qhanañchirinakapan español aruta qillqatawa.
Yatichäwin jiskt’anakapa
1. ¿Taqi jakirinakaruxa khitis luratayna?
2. Jakaskakiñasatakixa, ¿kunanaksa Diosax churistu?
3. Cainaxa Abel sullkaparuw jiwayatayna, ¿kamspachänsa Diosaxa?
4. ¿Moisesan Leyipanxa jakäwirux kunjam uñjañasaw sisa?
5. ¿Kunatsa sullsuñax jan walïki?
6. ¿Kunatsa jaqi masisarux jan uñisiñasäki?
7. ¿Kuna vicionakasa jakäwir jan respetatasxa uñacht’ayi?
8. ¿Kunatsa sum amuyt’asisa sarnaqañasa?
9. Jakäwirutï respetstanxa, ¿kunjamsa animalanakarux uñjañasa?
10. Wilas jakañas mayakïspasa ukxa, ¿Diosax kunjams qhanañchäna?
11. Noé tiempotpachxa, ¿kamsänsa Diosax wila tuqitxa?
12. ¿Nayra patak maranakanxa kawkïri kamachisa qullan ajayu taypixa churasitayna cristianonakaruxa?
13. Janiw wil manq’apxätati siski uka kamachix janiw wila uchayasipxätati sañ munaraki, ¿ukxa kuna amuyt’äwisa sum uñacht’ayistaspa?
14, 15. Doctoranakatï mä cristianoru wila uchayasiñamawa saspa ukhaxa, ¿kamachaspasa, kunatsa?
16. ¿Wila tuqit kamachiru phuqañatxa kamsapxis cristianonakaxa?
17. Israelitanakaruxa, ¿kunatakikiw wilax sataynas Diosaxa?
18. ¿Kuna bendicionanaksa katuqañäni Jesusan wila wartasïwipatxa?
19. ¿Kunsa cristianox lurañapa ‘taqinin wilapat’ jan juchanïñatakixa?


text:
¿Diosar kusisiysnati?
Diosar kusisiyir yaqhep jaqenakan sarnaqäwipat Biblian liytʼasajja, inas jumajj akham sirïsta: ‘Janjakiw nayajj jupanakjamakirïsti, nayajj janiw aski jaqëkti, sapa kutiw pantjasta’ sasa.
Bibliajja, Job chachat akham siwa: “Jupasti aski, cheqa jaqënwa” sasa (Job 1:1). Lot chachatjja, akham sarakiwa: ‘Aski chacha’ sasa (2 Pedro 2:8). Ukat David chachatjja, “luratanakapasti cheqapänwa” Diosan nayraqatapanjja, sasaw saraki (1 Reyes 14:8). Ukhamajj uka chachanakat sumpach yatjjatañäni. Kunanakansa pantjasipjjäna, kunjamsa sarnaqäwipajj yanaptʼistaspa, ukat kunjamsa jucharar jaqëkasas Diosar kusisiysna ukanakatwa yatjjatañäni.
JUPANAKAJJ PANTJASIPJJÄNWA
Job chachajj kunayman jan waltʼäwinakan uñjasïna, ina chʼusatsa tʼaqheskaspa ukham amuyäna. Ukatwa Diosar istʼañajj janis sinti wakiskaspa ukham amuyjjäna (Job 9:20-22). Ukat wali aski jaqëkaspas ukham amuyasïna. Jupar istʼapkäna uka chachanakajja, Diosat sipans jukʼampi cheqapätaps amuyaskaspa ukham amuyapjjäna (Job 32:1, 2; 35:1, 2, NM).
Lot chachajj janiw Diosajj kuntï siskän ukarojj jankʼak istʼkänti. Sodoma ukat Gomorra markankir jaqenakajj jan wali luririnakäpjjänwa. Lot chachatakejj ukham luratanakapajj janiw walïkänti, ukatwa “wali llakisirïna” (2 Pedro 2:8). ‘Uka markankir jaqenakarojj tʼunjäwa, jumatï familiamar qhespiyañ munsta ukhajja, aka markat sarjjapjjañamawa’ sasaw Diosajj jupanakar säna. Jankʼakiw istʼañapäna, ukampis Lot chachajj janiw utap jaytañ munkänti. Qhepatjja, Diosan angelanakapaw, amparapat katjjarusin uka markat irpsjjäna (Génesis 19:15, 16).
David chachajj jañchin munañapampi apayasisajja, mä casarat warmimpiw ikintasïna, ukhamatwa juchar purtʼasïna. Ukampis janiw ukak lurkänti, uka warmin chachapampi jan katjayasiñatakejja, jiwayapjjañapatakiw khitäna (2 Samuel 11 jalja). Bibliajj akham siwa: “Davidan luratanakapajj Tatitutakejj janiw askïkänti” sasa (2 Samuel 11:27).
Uka kimsa chachanakajja, walja kutiw pantjasipjjäna, ukat yaqhep juchanakapajj sinti jan walïnwa. Ukampis taqe chuymaw Diosar istʼañ munapjjäna. Ukat juchanakapat arrepentisipjjänwa, jan wali jakäwipsa jaytapjjarakïnwa, ukajj Diosar wal kusisiyäna. Ukham lurapjjatapatwa Bibliajj jupanakat iyawsäwin chachanaka sasin qhanañchi.
¿KUNSA JUPANAKAT YATEQSNA?
Cheqas taqeniw pantjastanjja (Romanos 3:23). Ukampis pantjasitanakasat arrepentisiñasawa, ukat Diosamp sum apasiñatakiw chʼamachasiñasa.
¿Kunjamsa Job, Lot ukat David chachanakajj Diosamp askit uñjatakïsipkäna? Diosamp cheqañchatajja, Job chachajj pantjasitapat arrepentisïnwa (Job 42:6). Lot chachasti, Diosjamarakiw Sodoma ukat Gomorra markanakan qʼañu luräwinakap jan walit uñjäna. Ukampis utap janiw jaytirjamäkänti. Qhepatjja Diosar istʼänwa, jan qhepar uñtasaw uka markat mistjjäna. David chachajja, Diosan leyip pʼakintkchïnsa suma chuymanïtapwa uñachtʼayäna. Taqe chuymaw juchapat arrepentisïna, perdonayasiñatakis walirak Diosar achiktʼasïna (Salmo 51).
Pantjasir jaqëtas Diosajj sum yati. Ukatwa, kuntï uka chachanakat amuykäna uk jan mayjtʼaykänti. Jupajj janiw kuntï jan phoqerjamäktan ukanak maykistuti, ‘jiwasanakan laqʼätas yatiwa, ñeqʼet luratäpjjatas yatirakiwa’ (Salmo 103:14). Ukhamajj ¿kunsa jiwasanakat mayistu?
Diosajj “jiwasanakan laqʼätas yati, ñeqʼet luratäpjjatas yatiraki”. (Salmo 103:14)
PANTJASIRÏKSTANSA, ¿DIOSAR KUSISIYSNATI?
Davitajj kuntï yoqapar siskäna ukaw qhanañchistu. Jupajj akham sänwa: “Juma Salomón munat wawajjasti, uñtʼätawa awkimana Diosaparu, ukatsti taqe chuymarakiwa jupar servïta” sasa (1 Crónicas 28:9). Diosar taqe chuyma serviñajj ¿kamsañs muni? Jupar taqe chuyma munasiña, Jupar uñtʼañ munaña, ukat mayitanakapar phoqaña sañ muni, ukampis janiw jan pantjasiña sañ munkiti. Diosar taqe chuyma servirejja, ewjjtʼanakaparjamaw sarnaqe, cheqañchäwipsa taqe chuymaw katoqasiraki. Ukham chuymanïtapatwa, Diosajj Job chachat akham säna: “Aski, cheqa jaqënwa” sasa. Lot chacharusti, ‘aski chacha’ sarakïnwa. Ukat Davitatsti akham sarakïnwa: “Luratanakapasti cheqapänwa” sasa. Jupanakajj pantjasipkchïnsa, Diosar kusisiyapjjänwa.
Diosar taqe chuyma serviñajja, Jupar taqe chuyma munasiña, Jupar uñtʼañ munaña, ukat mayitanakapar phoqaña sañ muni, ukampis janiw jan pantjasiña sañ munkiti
Jan wali amuyunak pʼeqesar jutani, jan wali arunaksa arschiñäni, jan ukajj kuna jan walsa lurchiñäni ukhajja, janiw aynachtʼañasäkiti. Uka kimsa chachanakan sarnaqäwipat amtasajj chʼamachasiskakiñasawa. Diosajj pantjasirïtas yatiwa, ukampis taqe chuyma loqtsna ukwa Jupajj muni, mä arunjja, Jupar munassna, ukat Jupar istʼañatak chʼamachassna, uk muni. Ukhamti lurañänejja, Jupajj kusisiniwa.


text:
Aka revista liytʼirinakan jisktʼäwinakapa
¿Jachʼa Babiloniajj qawqha tiempos Diosan markapar katuntäna?
Diosan markapajja, 100 mara qhepat 1919 marakamaw Jachʼa Babiloniampi katuntat uñjasïna. ¿Kunatsa ukham sistanjja?
Jachʼa Babiloniat qhespiyatäsinjja, 1919 maranwa alajjpachar sarir ajllitanakajj qʼomachat mä tamaru tantachtʼasïna. 1914 maratwa Diosan servirinakapajj qʼomachata ukat yantʼata uñjasïna, Diosan Reinopajj uka maranwa alajjpachan uttʼayasïna (Mal. 3:1-4). * 1919 maranwa Jesusajj ‘amuyasiri cheqap uywatar’ uttʼayäna, uka uywataw qʼomachata Diosan markaparojj ‘ajay toqet manqʼa horasapar churañapäna’ (Mat. 24:45-47, MT). Uka maranwa Diosan servirinakapajj Jachʼa Babiloniatsa, kʼari yatichäwinakapatsa qhespiyatäpjjäna (Apo. 18:4). Ukampis Diosan markapajj ¿kunapachatsa katuntatäna?
Diosan markapajj 1918 maratwa mä qawqha tiempo jachʼa Babiloniampi katuntat uñjasïna sasaw nayrajj amuyasïna. Amtañataki La Atalaya marzo 15, 1992 revistanjja sänwa: “Kunjamtï nayra tiempon Diosan markapajj Babilonia markampi mä qawqha tiempo katuntat uñjaskänjja, ukhamarakiw Jehová Diosan servirinakapajj 1918 maran Jachʼa Babiloniampi katuntat uñjasipjjäna” sasa. Uka toqet sum yatjjatasajja, Diosan markapajj 1918 marat walja maranak nayraw katuntat uñjasïna.
Diosan markapajj katuntata ukhamarak qhespiyat uñjasiñapäkäna uka toqet parlir mä profeciajja, Ezequiel 37:1-14 qellqatan jikjjatasi. Ezequiel profetajj mä visionanwa walja chʼakhanak uñjäna. Uka chʼakhanakajj ‘Israel markampi’ sasiwa sasaw Jehová Diosajj jupar säna. Uka profeciajja, kunjamsa israelitanakajj jachʼa markar tukupjjañapäna ukwa uñachtʼayäna. Ukasti ‘Diosan Israelapampiw’ phoqasiñaparakïna (Gál. 6:16, MT; Hech. 3:21). Uka visionanjja, chʼakhanakajj wasitat jaktasajj waljanir tukupkäna ukwa Ezequielajj uñjäna. Uka uñachtʼäwejja, kunjamsa Diosan markapajj 1919 maran jachʼa Babiloniat qhespiñapäna ukwa uñachtʼayäna. Ukampis ¿qawqha tiempos Diosan markapajj katuntata uñjasïna uk amuytʼañatakis uka profeciajj yanaptʼarakistuti?
Ezequielajj visionan uñjkäna uka chʼakhanakajj ‘qʼala wañsutänwa’ (Eze. 37:2, 11). Ukham wañsutätapatjja walja tiempo pasatapwa amuysna. Maysa toqetjja, uka chʼakhanakajj janiw jankʼaki jaqer tukupkänti, jan ukasti jukʼat jukʼatwa jaqer tukupjjäna. Qalltanjja, ‘mä chʼajjwaw istʼasïna’, “chʼakhanakasti jupanakkamaw jakʼachasipjjarakïna” ukjjarusti uka “chʼakhanakanjja ankunakampi janchimpirakiw uñstarjjäna”. Tiempompisti, ‘jakañ samanaw uka jañchinakarojj mantjjarakïna, ukatsti uka jañchinakajj jakjjapjjänwa’. Qhepatjja, Jehová Diosajj uka jaktaniri jaqenakarojj mä oraqwa qamapjjañapatak churäna. Taqe ukanakajj janiw jukʼa tiemponak paskänti (Eze. 37:7-10, 14).
Israelitanakajj walja tiempow Babilonia markamp katuntat uñjasipjjäna. Ukasti 740 nayrïr pacha (n.p.) marana, amsta toqenkir 10 tribunakajj katuntata ukhamarak yaqha markar apata uñjasipkäna ukhaw qalltäna. 607 n.p. maransti Jerusalén markajj tʼunjataw uñjasïna, Judá markankir pä tribunakas katuntataw uñjasirakïna. Ukatsti 537 n.p. maranwa qhespiyatapjjäna. Uka maranwa mä qawqha israelitanakajj Jerusalenar kuttʼasajj templo wasitat saytʼayapjjäna, Diosarus serviñ qalltapjjarakïnwa.
Uñjaniwayktan ukarjamajja, Diosan servirinakapajj janiw 1918, 1919 maranak Jachʼa Babiloniampi katuntat uñjasipkänti, jan ukasti walja tiempow katuntatäpjjäna. Uka tiempot amuytʼayañatakejja, Jesusajj trigomp chika jiliri jan wali qoratwa parläna, uka uñachtʼäwinjja, trigojj ‘Diosan ajllit wawanakapawa’ (Mat. 13:36-43). Trigompi, jan wali qoramp jilapkäna uka tiemponjja, kʼari cristianonakaw cheqa cristianonakat sipans jila parte utjäna. Ukatwa cheqa cristianonakajj Jachʼa Babiloniampi katuntatäpkaspas ukhamänwa sasin sistanjja. Ukhamajja, Diosan servirinakapajj 100 maranakat qhepa urunakkamaw katuntatäpjjäna, uka qhepa urunakanwa Diosan templopajj qʼomachatäna (Hech. 20:29, 30; 2 Tes. 2:3, 6; 1 Juan 2:18, 19).
Uka maranakanjja, marka apnaqerinakasa, religión pʼeqtʼirinakasa jaqenakarojj munañanakaparjamaw apnaqañ munapjjäna. Ukatwa Bibliat jan yateqapjjañapatak jarkʼapjjäna, pachpa arupat Biblia liyiñajj juchänwa, yaqhepanakajj ninamp phichhantataw uñjasipjjäna. Religión pʼeqtʼirinakan yatichäwinakap contra parlirinakasa arknaqataw uñjasipjjäna. Ukatwa jaqenakajj cheqa yatichäwinak jan yateqapkänti.
Diosan markapajj wasitampiw saytʼayatäñapäna, kʼari yatichäwitsa jukʼat jukʼatwa qhespiyatäñapäna. Profeciarjamajja ‘mä chʼajjwaw istʼasiñapäna’. Ukajja qhepa urunak janïr qalltkäna uka maranak nayraw jukʼat jukʼa istʼasïna. Uka maranakanjja, kʼari yatichäwinakas jila parte utjkchïnjja, Diosat jan jitheqtir yaqhep servirinakapajj cheqa yatichäwinak jikjjatañatakiw chʼamachasipjjäna. Ukatakisti Bibliatwa yatjjatapjjäna mayninakarus kuntï yateqapkäna ukatsa parlapjjarakïnwa, yaqhepanakasti kuna arunaktï jaqenakajj parlapkäna uka arunakar Biblia jaqokipañatakiw chʼamachasipjjarakïna.
Charles Rusell jilatasa, yanapirinakapasa, 1870 maranakanwa cheqa yatichäwinak qhanstayañatak chʼamachasipjjäna. Ukhamatwa chʼakhanakajj jañchiniru tukusipkäna. La Torre del Vigía de Sión (Zionʼs Watch Tower) revistasa, Bibliat apstʼat mayni qellqatanakasa, cheqa yatichäwinak amuytʼañatakiw suma chuymaninakar yanaptʼäna. 1914 maranjja, “Foto-Drama de la Creación” ukaw mistüna. 1917 maransti El misterio terminado (The Finished Mystery) qellqataw apsusirakïna, ukanakaw Diosan markaparojj chʼamañchtʼäna. 1919 maranjja, Diosan servirinakapajj jakäwsa, oraqsa katoqapkaspäna ukhamänwa. Tiempompejja, Paraison jakañ suytʼasipki uka cristianonakaw ajllit cristianonakarojj yanaptʼjjapjjarakïna. Jupanakampiw “mä jachʼa tamar” tukuwayapjje (Eze. 37:10; Zac. 8:20-23). *
Kunjamatï yatjjatawayktanjja Diosan markapajj khä 100 maranakatpachaw Jachʼa Babiloniampi katuntata uñjasïna, uka tiemponsti waljaniw kʼari cristianonakar tukupjjäna. Ukatwa Diosar serviñajj wali chʼamäna, kunjamtï israelitanakajj wali tʼaqhesiyata uñjasipkäna ukhamanwa jupanakajj uñjasipjjarakïna. Ukampis walja maranakas Diosan markapajj wali tʼaqhesiyata uñjaskchïnjja, kuntï Daniel profetajj arskäna uka arunak phoqasirwa jichhürunakan uñjasktanjja. ‘Wali amuytʼani jaqenakasti alajjpach qhanjamaw kʼajapjjarakini’ ukatjja “qʼomachata, ukhamaraki askiru tukuyataw” uñjasipjjani sasaw jupajj säna (Dan. 12:3, 10).
Supayajj Jesusar yantʼkäna ukhajja, ¿cheqapunit templor irppachäna?
Cheqapunit Supayajj Jesusar temploru irppachäna janicha ukajj janiw sum yatiskiti. Kunatsa ukham sistanjja uk jichhajj uñjañäni.
Kunjamsa Supayajj Jesusar yantʼäna uk akham sasaw Mateo librojj qhanañchi: “Supayasti [...] qollan Jerusalén markaruw irpäna, purisinsti templo patjjaruw irpsurakïna” sasa (Mat. 4:5). Lucas librosti akham sarakiwa: “Jesusarojj Jerusalén markaruw irpi, ukansti templo pataruw irpsu” sasa (Luc. 4:9).
Janjamakiw Supayajj Jesusar cheqpachapun templor irpkpachänti sasaw Bibliat apstʼat qellqatanakasan qhanañchasïna. La Atalaya julio 15, 1961 revistajj akham sänwa: “Bibliarjamajja, Supayajj mä jachʼa qollur irpsusaw Jesusarojj ‘taqe markanak uñachtʼayäna’. Ukampis janiw kuna qollutsa aka Oraqenkir taqpach markanakajj uñjaskaspati, ukhamajj janiw Supayajj Jesusar cheqpachapun mä qollur irpskpachänti. Supayajj Jesusaru templor irpkäna uka pachajja, janirakiw cheqpachapuni irpkpachänti” sasa. Ukhamarus aka qhepa maranakanjja, Yatiyañataki revistajj akham sasaw qhanañchawayaraki: ‘Jesusatï templot jaqoqtasapäna ukhajja, jiwaspänwa’ sasa. Uk liytʼasajj cheqpachapunis Jesusajj mä alto cheqankkaspäna ukhamwa amuysna.
Jesusajj janiw levitäkänti, ukhamajj leyinakarjamajja, janiw templon qollana cheqar mantkaspänti ni templo patarus makatkaspänti sasaw yaqhepajj sapjje. Ukatwa akham sapjje: “Kunjamtï Ezequiel profetajj walja maranak nayrajj mä visionan templor irpatäkänjja, ukhamarakiw Supayajj Jesusar mä visionan templor irpspachäna” sasa (Eze. 8:3, 7-10; 11:1, 24; 37:1, 2).
Ukhamäspäna ukhajja, inas yaqhepajj akham jisktʼasipjjchispa:
Mä visionäspäna ukhajja, ¿cheqapunit Jesusajj templot jaqoqtañ yantʼaspäna?
Supayajj cheqapuniw Jesusarojj qalanak tʼantʼar tukuyañapsa jupar yupaychañapsa mayïna, ukhamajj ¿janit templot cheqpachapun jaqoqtañap maykarakpachäna?
Maysa toqetjja, Jesusatï cheqpachapuni templo patjjankaspäna ukhajja, aka jisktʼanakaw utjarakispa:
Templo patjjar makatasajja, ¿janit Moisesan Leyinakap pʼakintkaspäna?
¿Kunjamsa wasarat Jerusalén markakam purpachäna?
Uka pä jisktʼanakat jichhajj sumpach yatjjatañäni.
Mateompi Lucasampejj templot parlapkäna ukajja, janiw kawkharutï levitanakajj mantapjjerïkäna uka cheqatak parlkänti. Jan ukasti, taqpach templotwa parlasipkäna sasaw mä yatjjattʼatajj säna. Templonjja, Inti jalanta aynach esquinaw jukʼamp altönjja. Uka cheqan techopajja planönwa. Uka cheqaruw Supayajj Jesusar irppachäna. Uka alayat Cedron valle manqhakamajj 137 metro altönwa. Josefo sat mä yatjjattʼat jaqejj akham sänwa: “Uka esquinajj wali altönwa, mä jaqetï uka cheqar saytʼasisin manqha toqer uñantaspäna ukhajja, pʼeqep muytayasispäna. Jesusajj janis levitäkchïnjja, uka patar mistutapat janiw khitis leyinakarjam juchañchkaspänti” sasa.
Maysa toqetjja, ¿kunjamsa Jesusajj wasarat Jerusalén markakam purpachäna? Ukajj janiw sum yatiskiti. ‘Supayajj Jerusalén markaruw Jesusar irpäna’ sasakiw Bibliajj qhanañchi. Jesusajj Jerusalenat jayankänti jakʼankäncha uka toqet janiw qhanañchkiti, ni qawqha tiempos Supayajj Jesusar yantʼäna uksa qhanañchkiti. Ukhamajj jaya tiempos sarañapäkchïnjja, inas Jesusajj wasarat Jerusalenkam kayuk sarchïna.
Supayajj mä visión toqew Jesusar taqe markanak uñachtʼaypachäna, ¿kunatsa ukham sissna? Janiw kuna qollutsa aka Oraqenkir taqpach markanakajj uñjaskaspati. Ukajja, kunjamtï mayniru yaqha markanakat fotonak computador toqe uñachtʼaykaspa ukampi sasispawa. Kunjamjjay Supayajj Jesusar uka markanak uñachtʼaychïna uk janiw yatktanti, ukampis cheqpachapuniw jupajj Jesusamp yupaychayasiñ munäna (Mat. 4:8, 9). Ukhamajj Jesusar templo patjjar irpsusajja, inas Supayajj uka alto cheqat cheqpachapun jaqoqtañap munchïna. Ukampis Jesusajj janiw Supayar istʼkänti. Ukatï mä visionakïspäna ukhajja, Jesusajj janiw cheqpachapun yantʼat jikjjataskaspänti.
Ukhamajj janiw “ukajj ukhamapuniw pasawayi” jan ukajj “janiw ukhamäkiti” sasin sisksnati. Inas Supayajj Jesusar cheqpachapuni Jerusalenar sarasin templo patjjar irpschïna. Ukajj janiw yatiskiti. Ukampis ak sum yattanjja, Supayajj kunayman toqetwa Jesusar pantjasiyañ munäna, ukhamäkchïnsa Jesusajj jan pächasisaw uka yantʼanakar saykatawayäna.
^ tʼaqa 2 Jukʼamp yatjjatañatakejja, Yatiyañataki julio 15, 2013 revistan 10-12 jananakat 5-8 ukat 12 tʼaqanak uñjjattʼäta.
^ tʼaqa 1 Ezequiel 37:1-14 ukat Apocalipsis 11:7-12 qellqatanakajja, 1919 maran Diosan markapajj qʼomachatäkäna uka toqetwa parli. Ezequiel librojja, walja tiempo katuntatäsin qhespiri Diosan taqpach servirinakapatwa parli. Apocalipsis librojja, Diosan markap sarayiri mä qawqha jilatanakatwa parli, jupanakajj mä qawqha tiempo jarkʼatäsinjja wasitatwa yatiyañ qalltapjjäna.